You are here:Hasiera/Gurea/Bazkideen txokoa\nEuskara, musika, bertsolaritza, aisialdia, sukaldaritza, literatura, kirola, zinea, .... Sakatu EKITALDIAK IKUSI botoia eta jakizue zer ekitaldi egin ditugun orain arte (AURREKOAK), eta zein eskaintzen dizkizuegun gaur gero (HURRENGOAK).\n"Hasiak egina dirudi, eginak urregorri!". Azkenean Azebarri Kultur Elkartekook egoitza finkoa lortu dugu, eta ez edozelakoa, gero! Algorta erdian topatu dugu biltzeko, kudeatzeko, koordinatzeko zein gure hainbat ekitaldi antolatzeko amesten genuen gune ederra. Bide luzea egin dugu bilaketan, ustegabez eta behaztoparriz betea, baina noiz edo noiz aurkitu dugu behar, eta merezi genuen oasia: Euskal Herria kaleko lokal bikaina. Orain eskerrak ematea baino ez dugu falta, bai hasiera-hasieratik proiektuan sinistu zutenei, bai bidean lagun, laguntzaile eta lankide izan ditugunei, bai eta ordutik hona proiektura batu zareten guztioi ere. Argi eta garbi erakutsi dugu harako esaera zaharrak dioena egia hutsa dela: "Ezina, ekinez egina!". Ongi etorri, beraz, Azebarri Kultur Elkartera! Ondo etorri euskaltzaleon txoko itzel honetara! Ontsa jin euskararen proiektu zoragarri honetara!


Torreoia Bizirik taldearen gutuna: “Auzolanean eraiki nahian”\nMar 15, 2017\tNork: Zarauzko Hitza\t-\nTorreoia Bizirik taldearen izenean, Sonia Mosquera Etxabek Torreoiaren inguruko honako idatzi hau bidali du.\nIrailean, uda agurtzeko festa antolatu zuen Torreoia Bizirik taldeak, tartean, ardi txakur lasterketa. (Amaia Ventas Aldabaldetreku)\nBadira hilabete batzuk Zarauzko udalbatzarrean Torreoia Bizirik elkarteak 3 puntuetan banatutako konpromisoak eskatu zizkiola Udal Gobernuari. Lehenbiziko puntua, Zarauzko Udalak aurreko agintaldian irekitako bideari jarraipena emateko konpromisoa hartzeko eskaera izan zen. Bigarrengoan, Denboraren parkea proiektua amaitu eta aurreproiektuan aurkeztutako espiritua mantenduz, proiektuarekin bat egiteko konpromiso politikoa hartzea. Eta hirugarrena (onartu zen puntu bakarra), 2017-2018 urteen artean proiektua garatu ahal izateko, Zarauzko Udalak behar den aurrekontua onartzeko konpromisoa hartzea, izan zen.\nAzken hilabete hauetan, Torreoia Bizirik elkartea hainbat aldiz ahalegindu da udalarekin elkartzen, gaur arte inongo erantzunik jaso gabe. Azken udalbatzarrean, helegite bat sartu zen, udalaren erantzun eza ikusirik, non aurrekontu baten proposamena egiten zen. Hau ere atzera bota zen.\nTorreoia Bizirik elkarteak 5 urte baino gehiago daramatza torreoia eta inguruko parkeari bizitza eman nahian, lanean. Asanbladan oinarrituta, hainbat ekimen burutu izan dira auzolanaren bitartez. Torreoia Bizirik eragileak baliabide ekonomiko gutxi ditu, baina giza baliabideak soberan ditu. Azken baliabide honek egiten du eragile bat eraginkorra. Hau gabe, ez aurrera ez atzera.\nHalere, instituzioekin elkarlanean aritzea ere ezinbestekoa izan behar du. Eragileak motorra izan beharko luke, eta instituzioak laguntzaileak. Erabaki batzuk elkarrekin hartu beharra daude. Behintzat, gutxienez, kasuan kasuko eragileak dioena jakin eta denen artean adostuz. Horixe, besterik ez da instituzioei eskatzen zaiona. Kontutan hartzea tokian tokiko eragile oro.\nBukatzeko, Martxoak 18an Torreoiko parkean burutuko den auzolanera gonbidapena luzatu besterik ez.\n09:30ean Vistalegreko konposta gunean (Auzo elkartetik hurbil aurkitzen da). Eraman beharrekoa: umorea eta gozatzeko jarrera. Elkarrekin, auzolanean… Adiorik ez! Larunbata arte baizik!\nDenboraren parkeagutunakonpromisoTorreoia BizirikUdal Gobernua\nBaserria izan da protagonista Azpeitian egin duten ‘Plazatarrak’ egitasmoaren gaurko saioan\nAizarnazabalgo udaleku irekietarako langileen kontratazioak Zestoako lan poltsatik egingo ditu udalak\n100 urte bete ditu Marcos Olaizolak\nAzkoitiko Udalak Gasteizko bi hilketak gaitzesteko elkarretaratzea deitu du biharko\nJoseba Segurolaren gutuna: “Euskal ...\nNork: Urola Kostako Hitza - Api 19, 2018\nGUTUNA: Iñaki eta Ainhoa: zuekin gaude\nNork: Urola Kostako Hitza - Api 11, 2018\nGUTUNA: Kiroldegiko lanen aurrekontuaren ...\nNork: Zestoako Hitza - Api 9, 2018\nZarauzko EGI ren gutuna, gaurko Aberri ...\nNork: Urola Kostako Hitza - Api 1, 2018\nBaserria izan da protagonista Azpeitian ...\nNork: Urola Kostako Hitza - Api 20, 2018\nAizarnazabalgo udaleku irekietarako langil ...\nAzkoitiko Udalak Gasteizko bi hilketak g ...\nNork: Azkoitiko Hitza - Api 20, 2018


Leire Vargas Kurutziagako ikasle ohia, Irun Hiria sarietan saritua: "Sinetsi ezinik geratu nintzen" - Kurutziaga Ikastola\nLeire Vargas Kurutziagako ikasle ohia, Irun Hiria sarietan saritua: “Sinetsi ezinik geratu nintzen”\n14 iraila, 2021\t| Albisteak, Bloga, Ikastola\nLeire Vargas Nieto (Durango, 2002) ikastolako ikasle ohia da. Duela hiru urte atera zen Kurutziagatik, gaur egun Gasteiza joan-etorriak egiten ari da, Itzulpengintza gradua ikasten, eta Durangaldeko Bertso Eskolan ere ari da. Baina DBH garaian landutako poesia eta bertso haziak fruituak ematen hasi dira. Izan ere, Irun Hiria sarietan bere lana den Dena ametsa den irudipena poema bilduma saritu dute. Vargasekin egin dugu berba saria irabazi berritan, poemez eta bertsoez.\nEz dira horrelako berri eta sariak egunero izaten. Antolatzaileak zurekin harremanetan jarri zirenean zer sentitu zenuen?\nBada, lehenik eta behin, sinetsi ezinik geratu nintzen, eta tarte bat behar izan nuen gertatutakoa barneratzen joateko. Atalka joan naiz hori egiten: oraingoz erdi-ohitu naiz zorion-mezuak jasotzera… Baina alderik pisuzkoena, niretzako behintzat, sinestea kostatzen zait oraindik: nik idatzitakoak atzamar artetik ihes egin eta hor kanpoan egongo dela, paperean, bizirik, edonork irakurtzeko moduan.\nIzan ere, oraindik hilabeteak falta diren arren, zure lanak argia ikusiko du.\nAurretik argitaratu ditut lan solteak, baina hau luzeagoa eta osotuagoa denetik, eta naizenetik asko duen lan bat, gainera, inoiz baino biluzte handiagoa izango delakoan nago. Esango nuke, ordea, paperean, liburu-dendaren batean edo beste norbaiten eskuetan ikusi arte barneratzen hasiko ez naizen zerbait dela hori. Sentitzen naiz, nolabait, deskubrimendu bat banintz legez: hemen nengoen aurretik, baita lan hau eta beste asko ere, baina teloi edo estalki batek ezkutatua. Eta jendeak nire berri du orain. Horri dagokionez, gogoz nago lana argitara ematen denean jendearen erreakzioa ikusteko, halako hautemangarririk balego, baina errespetua ere ematen dit epaiak, noski.\nNahia eta errealitatearen arteko distantziak eragindako gatazkak zeharkatzen du lana\nEgunkarietan esan duzu lana “gaztarotik helduarorako trantsizioan” kokatzen duzula. Zer biltzen du, bada, poema bildumak?\nZaila da bildumak agertzen duena azaltzea, adierazteko beste modurik ez dudan hori kanporatzeko bidea baita poesia niretzat. Gugan sakonki errotutako edo bat-batean piztutako sentimenduak eta sentsazioen gorpuzte bat bezala bizi dut. Hortaz, baditu zuzenean azal ezin daitezkeen sentipenei lekua egiteko gaitasuna.\nBaina, galderari erantzuteko, nahia eta errealitatearen arteko distantziak eragindako gatazkak zeharkatzen du lana, eta norberaren kontraesanen inguruko kontzientzia-hartze batek: gizarteak inposatzen digun ordenan sartu gura eta ezina, kanon estetikoekiko tirabirek eragindako segurtasun ezen itzala, eta, aldi berean, ideologiak bultzatuta hari guztiari ihes egiteko nahia, jakinik jaso dugun hezkuntzak gugan duen eragina deseraikitzeak eskatzen duen lana, eta haren ordaina, onerako eta txarrerako.\nHiru ataletan banatu dut liburua: lehenengoak nire gorputzean eta neure buruarekiko eta irudiarekiko harremanean bizitakoak biltzen ditu; bigarrenak jendarteari kritikatxo bat gordetzen du, handikeria barik, eta garenak egin gaituzten mekanismoei kontuak atera guran. Hirugarrenak, aldiz, besteekiko harremanean bizitakoak erakusten ditu, horiek ekarritako gatazkak eta ikasgaiak.\nVargas, 2020ko Bizkaiko Eskolarteko Bertsolari Txapelketako finalean. (Argazkia: Bertsozale Elkartea)\nIkastola garaian ere idazten zenituen poemak? Ikastolan bertan idatzi izan duzu? Agertzen da lanean garai hartako poemarik?\nEz da ikastola garaiko poemarik agertzen bilduman, baina DBHn negoen garaian hasi nintzen jada poesia idazten, nahiz eta ez dakidan ordukoei “poema” deitzerik legokeen, baina ahapalditan banatuta zeuden eta asmoa, funtsean, gaur poesia idazten dudanean darabildanetik hurbil zegoelakoan nago. Hasiera hartan, askoz inkontzienteagoa zen ariketa. Eskolan ere izan genuen poesiarekin jolastera bultzatu gintuen proiekturik. Gerora etorri zen egiten ari nintzenaren kontzientzia-hartze bat, euskara soilean idazteko erabakia, eta bilatu gura nuen norabide artistikoaren inguruko hausnarketa zenbait.\nBertsotan egiterakoan eta poesia idazterakoan buruan aktibatzen zaizkidan mekanismoak guztiz desberdinak dira\nLiteraturzalea bazara, baina bertsotan ere bazabiltza Durangaldeko Bertso Eskolan. Sormenerako baduzu tartea, alegia. Zer moduz bertsotan?\nJardun gorabeheratsua da bertsolaritza. Asko da norberaren eskutik kanpo dagoena, bai bertso jardunean eta baita plazaren mekanismoetan ere. Plazak boladaka funtzionatzen duela esango nuke, modaka, eta are gehiago emakumeoi dagokigunez. Gogorra da plaza gutxi dauzkagunontzat, adorea ken diezazuke maiz, oso litekeena delako zu motibatuta zauden garai batean hori erakusteko edo aurrera eramateko aukerarik ez izatea, edo atzeko lan handia egin eta plazara irteteko egunean gauzak nahi bezala ez ateratzea.\nBaina saiatzen nabil bertsoa niretzat funtzionatzen duten eretan bizitzeko bideak aurkitzen, bertsolaritzaren barruan eroso sentiarazten nauten eremuetan babesten. Eta oraingoz ez dut bertso-jardunean hortik ateratzeko beharrik sentitzen, ez diot neure buruari exigitzen bertso-munduaren gehiengo batek onartu eta txalotuko duen zerbait egitea. Horrek gauzak errazten ditu, hein batean.\nAldea dago bertso inprobisatuen eta poemen artean. Antzekotasunik aurkitzen al duzu?\nEz dakit; bertsotan egiterakoan eta poesia idazterakoan buruan aktibatzen zaizkidan mekanismoak guztiz desberdinak dira, poesian eta bertsotan dabiltzan beste kide batzuek ere badiote hori. Hasteko, nik neuk poesia era nahiko zehatz eta zurrunean idazten dut, ia beti eskuz, koadernotan edo paper solteetan. Horrez gain, behin buruan apur bat garatutako ideia batetik abiatuta idazketa era nahiko automatikoan ateratzen zaidan arren, egon naiteke minutu batez edo gehiagoz hitz egoki bat bilatzen, esanahiarekin bat etorriko dena edo erritmoari edo estetikari mesede egingo diona. Eta osteko zuzenketak idazketak bezainbesteko garrantzia du.\nBertsotan, aldiz, bat-batekoa den horretan, ezinbestekoa da azkarra izatea, praktika eta entrenamendua. Bertsolaritzak eta poesiak, euren horretan, antzekotasun gutxi dituzte. Baina bai uste dudana da poesiarekin harreman estua daukagunon bertsokeran nabaritu egiten dela lotura hori maiz. Hizkuntzaren erabileran, hautuetan eta aberastasunean, irudiak eta metaforak baliatzeko joeran… Jantziagoa da, agian ohiko hizkeratik hurbil dagoen bertsolaritza ez bezala.\n← Beka ez Unibertsitarioak (2021-2022 ikasturtea)\nHH3, HH4 eta HH5 urteko gelak: COVID-19 neurriak →


Inter vivos - Wikipedia, entziklopedia askea.\nInter vivos, zuzenbidean erabiltzen den latinezko esaera bat da, bizirik dauden pertsonen artean egiten diren ekintza juridikoei erreferentzia egiteko, eta mortis causaren aurkakoa dena. Esaerak, literalki, "bizien artean" esan nahi du.\nEzberdintasun honen ohiko adibide bat, dohaintza eta heredentzia baten artean dagoena da, azken honetan, ekintza juridikoa, dohaintza egiten duen pertsona hil arte ez baita gertatzen. Azken emaitza (jabetzaren igortzearen ekintza juridikoa), baina, nahiko antzerakoa da bi kasuetan.\nOrriaren azken aldaketa: 19 urtarrila 2021, 21:04.


Igongailuan - Alex Uriarte - bizkaie.biz\nAlex Uriarte\t2018-02-10 17:38\nIgongailuan geratu naz, urten ezinik, atea zarratu egin da eta kitto, ezin urten. Seguru nor edo nor agudo etorriko dala eta urten ahal izango nazena, pentsau dot. Baina denporea aurrera doa eta ez dator inor. Ez dakit ze ordu dan.\nHalango baten, igongailua mobidu egin da; gorantza doala dirudi. Atea edegi eta 5. pisuan gizonezko bat sartu da. Bildurtu egin naz eta hegan egin dot. Gizonezkoa, barriz, espantuka hasi da ni uxatu guran, eta argiteria babesten daben apaingarriaren atzean ezkutatu naz. Behera jatsi garenean, ostera, atea edegi dau; baina hegaz hasi orduko, atzera besoak mobiduten hasi da eta ezinezkoa izan jat igogailutik urtetea. Arnasestu baten geratu naz.\nBerehala, igongailua gorantza doala barruntau dot, eta 3. pisuan mutiko gazte bat sartu da. Arineketan, atea zarratu orduko handik pasetan saiatu naz baina bere arpegi paretik pasau nazenean, koardernoagaz joten saiatu da eta nire hegaldiaren noranzkoa aldatu egin behar izan dot, argiteriaren atzean ezkutatuz. Mutikoa hanka puntetan jarri eta koadernoagaz ni handixik atera eragiten saiatu da; dana dala, gogor eutsi deutsat neure ezkutalekuari. Igongailua behera heldu, eta prest nengoan atea edegi orduko handik urteteko, baina mutikoa ni baino bizkorragoa izan da eta nire mustur parean zarratu dau, mihina ataraz ganera.\nIgongailua martxan jarri dan hirugarrenean, aldiz, bide laburra egin dau. Lehenengo pisuan atea edegi, eta gizon morrosko bat bistaratu da atearen aurrean. Bere gorputz gizenak atearen espazio osoa beteten dau eta ez dago handik urteteko zirrikiturik. Begien aurrean ikusi nau buelta-bueltaka eta igongailura sartu barik, ezustean atea zarratu dau. Guztiz harrituta geratu naz; ze demontre! pentsau dot. Itsumustuan atea edegi da eta han azaldu da atzera, katamalo bat arpegian eta euliak hilteko esprai bat astinduz. Bere hanka nahiz beso tartetik pasetan ahalegindu naz, baina ezinezkoa izan jat: bere okeleak izkina danak estaltzen ditu. Deabruak hartuta balego lez, espraia hustu egin dau, dan-dana kutsatu dau. Goitik behera zein ezker-eskuma busti nau eta hegoak indarraren indarrez eragin dodazan arren, blai eginda dagoz eta itsatsita geratu jataz. Lurrean luze etzanda geratu naz, hankaz gora. Gizona, ostera, belauniko jarri eta niregana hurreratu da. Sabaiko argiak zeharo itsutu nau eta maskarearen bestaldean begi itzel bi baino ez jakozan ikusten eta, hareetan islauta, ni neu. Bat-batean, bortxatu egingo ete nauen pasau jat burutik eta samea urratuteraino egin dot garrasi.\nMedikua ikaratu egin da. maskarea aho paretik kendu eta ebakuntzea ondo joan dala esan deust. Lasai egoteko.


Huygens (espazio zunda) - Wikipedia, entziklopedia askea.\nHuygens (espazio zunda)\nEspazio jaurtiketa 1997\nLurreratzea 2005eko urtarrilaren 14a\nEuropako Espazio Agentzia eta Italian Space Agency (en)\nHuygens zunda, Europako Espazio Agentziak (ESA) egina eta bere izena XVII. mendeko astronomo herbeheretarra izan zen Christiaan Huygensengatik jasotzen duena (Saturno planetaren ilargia den Titanen aurkitzailea izan zena), Titan ilargiaren atmosferara sartzeko eginiko zunda bat da Cassini-Huygens misioaren zati bezala. Cassini-Huygens espazio-ontzia 1997ko urriak 15ean jaurtia izan zen Lurretik. Huygens zunda Cassini orbitatzailetik 2004ko abenduak 25ean banandu zen eta Titanen 2005eko urtarrilak 14an lurreratu zen, Xanadu izeneko eremutik gertu.\nHuygens zunda Saturno planetaren ilargirik handiena den Titanen hodeiak, atmosfera eta lurrazala esploratzeko pentsatu zen, Titanen atmosferan sartuz eta lurrazalera errobotizatutako laborategi bat eramanez. Misioa planeatu zenean Titanek izan zezakeen lurrazal mota ezezaguna zen. Lurreratzearen aurreko hilabeteetan Cassinik hartutako datuen analisiak galdera honi erantzuna ematen lagunduko zuela espero zen. Hasierako ziurgabetasunen artean garrantzitsuena zunda lur solido gainean edo hidrokarburoz osatutako laku edo itsaso batean lurreratuko ote zen jakitea zen.\nCassinik Titangandik 1200 kilometroko distantziara hartutako irudietan oinarrituz, zunda lurreratuko zen tokiak kostalde bat zirudien. Lurreratuko zen tokia solidoa ez zela izango onartuz, Huygens zunda lurrazal likidoarekin kontaktuan zenbait minutuz onik mantentzeko eta aurkitutako baldintzei buruzko informazioa bidaltzeko diseinatua izan zen. Gizakiek sortutako zunda bat lehen aldiz lurrean ordez itsasoan pausatuko zela espero zen. Zundak bere baterietan hiru ordurako energia baino ez zuen, eta hortik gehiena jaitsieran gastatuko zuen. Ingeniariek gehienez ere lurrazaletik 30 minutuan lortutako datuak jasotzea espero zuten.\nHuygens zunda bi zatiz osatua dago: Bata zunda bera, Titanen lurrazalera jaitsi zena eta "Zundaren Laguntza Ekipoa" deritzona (PSE ingelesezko siglez) Cassini zunda orbitalari lotuta dagoena. PSEak zunda jarraitzeko, jaitsieran zehar lortutako datuak berreskuratzeko eta datuak prozesatu eta orbitatzailera bidaltzeko beharrezkoa zen elektronika du, ondoren orbitatzailetik Lurrera bidaliz.\nZunda lo egon zen 6,7 urte iraun zuen planetarteko bidaia luzean zehar, urtean bi aldiz egiten zitzaizkion azterketengatik izan ezik, hauen emaitzak Lurrera igortzen zirelarik, ESAko sistema eta karga erabilgarriko adituek azter zitzaten.\nMultimedia: Huygens (spacecraft)\nOrriaren azken aldaketa: 21 urria 2021, 18:56.


Herriaren hitza –\nGorka Alvarezek, Txintxarrin.\nEz naiz bertsolaria. Ez naiz bertsozalea. Ezta bertso sortzailea. Ez nau inoiz bertso munduak erakarri. Zer egingo diogu ba. Euskaltzale orok behar duen ezaugarri horietako bat ez dut betetzen nik. Horrela da eta kitto.\nEz da saiakerarik egin ez dudalako. Izana naiz hainbat bertso saiotan. Zabaletako festetan, Jalgiko emanaldi xumeren batean, elkarteren bateko bertso saio dibertigarriren bat ere bizi izan dut. Nola ez txapelketa lehiakor horietan ere egona naiz. Ongi pasa izan dut bertsoak entzuten, albokoarekin partekatzen eta zergatik ez bertsoak askotan eskaintzen duen hausnarketa edota bigarren ulermen-irakurketa horiek egiten ere. Bertso sorkuntzan ere egin izan dut ahalegina.\nAurreko paragrafoarekin borrokan bezala arituko naiz jarraian, iduri baitut, gure herrian ez dela sobera baloratzen bertso munduak azken bizpahiru hamarkadetan egin duen ahalegina. Ahalegina bertsoa plazaratzen. Esfortzua bertsoa hezkuntza mundura zabaltzen, bai eskoletan baita bertso eskoletako harrobietan ere. Lana bertsolaritza mundua gizarteari zabaltzen eta berdintasun eredu garbian kokatzen. Indar erakustaldiak eman ditu bertsolaritzak azken urteotan txapelketa nagusietan biltzen dituen entzule kopurua ikusita. Bertsolaritza, gure hizkuntzaren eragile nagusienetarikotzat ulertzen dudala esan behar dut. Hizkuntza oinarri hartuta, bere horretan jolasa, pentsamendua, sentimendua eta abilezia uztartzen dituelako. Bertsolariak ausardia, enpatia, aberastasuna eta komunikaziorako gaitasuna behar dituelako ezinbestean. Pentsa aipatu ditudan ezaugarri horiek guztiek zer nolako indarra ematen dioten gurea bezalako herri txiki baten izaeraren zati adierazgarrienetariko bati. Lan ederra egiten ari zarete bertsolari, bertsozale eta bertso-eragile hainbat gure herriaren altxorra dugun bertsoa zaindu, mantendu eta indartzeko. Jarrai ezazue horrela. Nire babes osoa izango duzue eta saiatuko naiz bertsoak ni harrapa nazan. Gaur egun ordea, sentitzen dut baina bertso mundua maitatu, sustatu eta hezkuntza mailan indartzen saiatuko naizela hitz ematea besterik ez zait geratzen, ez bainau oraindik harrapatu. Ez bainau oraindik maitemindu.\nTags: Herriaren hitza


Arkamu mendilerroa, Araba mendebaldean #100mendi #71 — Eibar.ORG | Eibarko peoria\nHemen zaude: Hasiera / Blogak / Eibartik / Arkamu mendilerroa, Araba mendebaldean #100mendi #71\nArkamu mendilerroa, Araba mendebaldean #100mendi #71\nAsier Sarasua 2019/08/01 13:50\nEderra eta lasaia, egun polita igarotzeko moduko bazterra da Arkamu mendilerroa.\nArmaku mendilerroa, Araba\nEuskal Mendizale Federazioaren 100 mendien lehiaketarekin jarraitzen dugu eta, horri eskerrak, besteak beste, Euskal Herriko hainbat eskualde eta paraje eder (eta guretzat ezezagun) ari gara bisitatzen. Udaberriko irteeren artean, esate baterako, Arkamu mendilerroa ezagutu genuen. Arkamuko Repico (1.188 m), Peña Colorada (1.131 m) eta Coronas (1.168 m) tontorrak igo genituen.\nArkamu mendilerroa Araba mendebaldean dago, Burgosko mugatik nahiko hurrean. Kuartangotik eta Gaubeatik ditu igoera edo sarrera nagusiak eta guk Kuartangoko Arriano auzunetik ekin genion igoerari.\nArriano dozena erdi etxeko herrigunea da. XIII. mendeko Done Erroman eliza polita dauka erdian, eta aparkaleku txiki bat ondoan. Hantxe laga genuen autoa eta herri amaieran dagoen pistatik gora egin genuen, sakanean barrena.\nMalda dago, baina bide erraza da (mendi-bidea, abeltzain eta ehiztarien ibilgailuentzat pentsatua), pinu eta pago artean. Bista ederra dago une oro, parean Corona gailurra eta Arkamu mendilerro osoa ikusten ditugularik. Mendi-inguruneetako hegaztiak dabiltza gure buruen gainean, sai, belatxinga, okela-bela, haitz-enara eta abarrak.\n45 minutu inguruko igoera tentearen ostean Arkamu mendilerroko lautadara helduko gara, Melaria edo Pozo Portillo izeneko lepoa gaindituta. Hemendik aurrera ez dago bide nabarmen-nabarmenik, inguru zabala da, goi-lautada tipikoa, ipuruz, elorriz eta txilarrez estalita. Parean ditugu Arkamu mendilerroko gailur guztiak. Repico (1.188 m) da garaiena, baina gainontzekoak ere ez zaizkio gelditzen urrutiegi. Behin lautadara helduta, gailurrak bertan daude, 15-20 minutuko igoera besterik ez da behar.\nPeña Colorada da gainditu dugun mendi-lepotik hurren geratzen zaigun gailurtxoa eta hantxe hartuko dugu hamarretakoa, igo berri dugun sakonunea begien aurrean daukagula. Han barrenean, Kuartango ingurua.\nPirripioak kantuan entzuten ditugu eta, behin hamarratekoa hartuta, aurrera jarraituko dugu. Arkamuko lautada osoa inguratzea erabaki dugu, lehenengo iparralderantz eta gero, pareko maldatik gora, Repico eta Coronas gailurretarantz. Ttipi-ttapa, ordu bete inguruan eman diogu itzulingurua lautadari eta Repicoraino heldu gara.\nGoiko lautadan tuntunak, pirripioak eta pitxartxarrak bizi-bizi ari dira kantuan, udaberriak hala eskatuta. Arrano eta miruak dabiltza hegan, azeriak eta basahuntzak ere ikusi ditugu sari artean. Leku ederra da pasiatzeko. Aztarna etnografikoak ere ugariak dira, otsoak harrapatzeko tranpak eta artzainek ehunka urtean lagatako ondare etnografiko eta historikoa.\nArgazki gehiago Flickr-eko bilduman: Repico (Arkamu).\netiketak: euskalherria, natura, mendiak, 100mendi


Berezko heriotza edo heriotza naturala gaixotasun edo patologia batengatik gertatzen den heriotza da, kanpoko inongo kausa edo eragilerik gabe. Berezko heriotzak mediku edo forense batek ziurtatu behar du, gorpua behar bezala aztertu ondoren.\nHeriotza arrazoi mota honen artean, ohikoenak kardiopatia iskemikoa, istripu zerebrobaskularrak, BGBKa, arnas aparatuko infekzioak, minbizia (bereziki arnas aparatukoa), HIESa, gaixotasun diarreikoak, diabetes mellitusa eta hipertentsio-kardiopatiak, OMEren arabera.\nBeste zergati batzuk zahartzaroa bera, berezko abortua edo umegaltzea eta hondamendi naturalak ditugu.\nberezkoak ez direnak\nIstripuak (errepideetakoak heriotza zergatirik ohikoenen artean daude), suizidioa eta gizahilketak beste heriotza arrazoi mota batzuk dira, biktimarenak baino kanpoko eragileak garrantzitsuagoak direnean. Atal honetan sailkatzen dira halaber eutanasia, eragindako abortua (ume-galaraztea) eta hondamendi ekologikoak (gizakiak zuzenean eragindakoak).\nالعربية: وفاة لأسباب طبيعية\nEnglish: Death by natural causes\neesti: Loomulik surm\nفارسی: مرگ طبیعی\nGàidhlig: Adhbharan nàdarra\nBahasa Indonesia: Kematian karena sebab alami\npolski: Śmierć naturalna\nрусский: Ненасильственная смерть\nSimple English: Death by natural causes


Azken joerak artean by mfresnillo 2240 views\nBasque sculpture by mfresnillo 1534 views\nPintura metafisikoa (berria) by mfresnillo 501 views\nErrusiar abangoardia (berria) by mfresnillo 538 views\nEuskal eskultura by mfresnillo 1573 views\nBerpizkundeko eskultura by mfresnillo 723 views\nErrepasoko materialak irudiekin Selektibitaterako eskatutako autoreekin.\n1. 1945 ondorengo Abangoardiak\n2. Espresionismo Abstraktua • 1940 eta 1960 bitartean garatu zen. • Amerikako Bigarren Mundu Gerra osteko mugimendu bat zen. • Gerrako irudiak eta argazkiak ikusi ondoren, artistek kolorea eta forma esploratzea erabaki zuten. • Artista amerikanoen lan hauek europarrekin konpetentzia mota bat izan nahi zuten eta Arteko zentroa Europatik Estatu Batuetara transaldatu zen gerra garaiko errefuxiatuekin.\n3. Espresionismo Abstraktua • Artistek intentsitate emozionala eta Espresionisten norberaren espresioa konbinatzen dute beste abangoardiako mugimenduen irudi anti-figuratiboekin. • Bi taldeetan bana daitezke: – Action Painting eta – Colour Field and Hard-Edge. • Mugimenduak paralelismoa aurkitu zuen Europako beste mugimenduetan.\n4. Espresionismo Abstraktua • Action Painting terminoa lehen aldiz erabili zen Jackson Pollock-en lana deskribatzeko. • Artista honek, Franz Kline edo Willem de Kooning bezala, bere psikea erabili zuen bere lanetako energia dinamikoa bezala. • Mihisea zelai bat bezala ikusten zen eta pintura zerbait irrazionala, instintiboa eta inpultsiboa bezala.\n5. Espresionismo Abstraktua Pollock De Kooning Kline\n6. Jackson Pollock • Formato handiko obrak egiten zituen “dripping” teknika erabiliz. • Lan horiek egiteko surrealisten eragina izan zuen\n7. Jackson Pollock • Mihisea lurrean jartzen zuen eta pintura pintzel batekin botatzen zuen potetik zuzenean. • Mihisea tentsatu gabe zegoen • Formato handiak mihisearen kontrola eskatzen du. Number 1\n8. Jackson Pollock • Pintura honek gestualitate bat eskatzen du eta horregatik esaten da dripping-en bidez artistak bere sentzazioak irudikatzen dituela, horregatik espresionismo abstraktu bezala ezagutzen da.\n9. Jackson Pollock • 1950 ondoren bere estilo aldatu zen, figurazioa zuri-beltzez era birtuoso batean egiteko. • Peggy Gugenheim ezagutzea oso garrantzitsua izan zen berarentzat. • Kotxe istripu batean hil zen. Sakona Ocean Grayness\n10. Colour Field eta Hard Edge • Bi joera desberdinak daude Amerikako abstrakzioan 60en hasierako hamarkadan. • Colour Field koloreko azalera handiak erabiltzen zuten, begiak bereizi dezakeen elementurik gabe. • Kolorea perspektibarik gabe erabiltzen zen, tamaina ikaragarriko sentsazioa emanez. • Kolorearen itzalak mihisean disolbatzen dira.\n11. Colour Field eta Hard Edge • Hard-Edge deskribatzen ditu lan batzuk zeinetan koloreko atmosferak indartuak diren. • Lana lerro eta mugak ondo definituak dituzte, konposaketak argitzeko. • Mugimendu honetako artista esanguratsuenak dira: – Rothko, – Barnet Newman, – Ellsworth Kelly, – Morris Louis, – Kenneth Nolan.\n12. Colour Field eta Hard Edge Rothko Barnet Newman\n13. Colour Field eta Hard Edge Ellsword Kelly Morris Louis Kenneth Nolan\n14. Mark Rothko • Pintore amerikanoa errusiar jatorrikoa • Autodidakta • Hasieran errealismo sozialeko obrak egiten zituen • Surrealismoaren eragina jaso zuen\n15. Mark Rothko • Erlijio primitiboan oinarritzen zen • Bere obra esanguratsuenak abstraktuak dira: laukizuzen handiak, definizio nahasiarekin, kolore ilun, biguna edo biziekin hunkitzeko pentsatuak. Number 10\n16. Mark Rothko • Koloreko guneek beti dituzte kontorno zehaztu gabeak eta inoiz ez dira mozten oihalean • Konposizioa izaten da lerro horizontalekoa azalera bertikal batean\n17. Mark Rothko • Bere obretan horizontea ez agertzea nahi du eta ondorioz, edozein erreferentzia paisai batetara • Kolore guneek atmosfera bat eta errealitatearekin zerikusia ez duen espazio bat irudikatzen dute.\n18. Mark Rothko • Lan ilunenetan ere argiaren kezka duela dirudi, bai era fisikoan zein sinbolikoan. • Irudia mundu traszendente batetara irekitzen den leiho bat da. • Argia goraipatzen du era kontenplatibo eta erreligioso batean.\n19. Pop Art • Errealitate sozialaren kontzepzio pasibo bat da. • Ez du espresatzen klase popularren sorkuntza, haien sorkuntzako falta baizik. • Mugimenduko hasiera aurki dezakegu autore hauetan: – Rauschenberg eta – Jasper Johns, Neo-dadaista bezala kontsideratuak direla. • Pintura berriro bihurtzen da gogoratzen duen zerbait.\n20. Pop Art Rauschenberg Jasper Johns Christo Oldenburg\n21. Pop Art • Tresna erreal bat hartzeko ariketa bera eta hau pintura batean jartzea errealitateko manipulazio bat da. • Arte urbanoa denez, irudiak agertzen dira preso mihisean, itxura fantasmagoriko bat emanez. • Artista hauek, dadaistak bezala, errealitateko elementuak hartzen dituzte eta hien lanetan inkorporatzen dituzte. • Tresna pegatuak eta argazkiak pinturarekin nahasiak aurkitzen ditugu.\n22. Pop Art • Hizkuntza publiziatekoa da, ulertzeko erraza. • Mugimendu honetako artista esanguratsuenetariko bat Warhol da eta honi gehitzen zaizkio – Rosenquists, eguneroko bizitzako elementuekin; – Tom Wesselman, beste elementuak gehitzen dituela, instalakuntzak osatuz; – Roy Lichtenstein, mundua komiki bat bezala irudikatzen duela; – Claes Oldenburg, eskultura ikaragarri handiak egiten ditu eguneroko gauzekin; – Christo, eraikuntzak eta naturako elementuak enpaketatzen duela.\n23. Pop Art Lichtenstein Rosenquist Wesselman\n24. Andy Warhol • Artea masetako gizarteko produktua bihurtu zuen • Ez da famatua mitoak irudikatu zituelako, bere lana jendearentzat mito bat bihurtu zuelako baizik.\n25. Andy Warhol • Ekoizpen industrialeko teknikak erabiltzen zituen. • “Factory” sortu zuen eta horretan ekintzak, pelikulak, et ab antolatzen zituen • Kontsumoko objektua bere obrako helburua bihurtzen da.\n26. Andy Warhol • Star System-eko pertsonak objektuen maila berdinean ulertzen ditu • Artistak eta politikoen serieak sortu zituen eta era berdinean tratatu zituen\n27. Andy Warhol • Serigrafiako teknika erabiltzen zuen • Kolore distiratsu eta fluoreszenteak erabiltzen zituen baita eszena ilunak irudikatzerakoan • Askotan errepikatzen ditu serieak pertsonekin, tresnekin bezala.\n28. Minimalismoa • Minimalismoa arte mugimendu bezala 1950.ean agertu zen eta hurrengo bi hamarkadetan luzatu zen. • Pintura eta eskultura deskribatzeko terminoa da ezaugarri bezala sinpletasuna duela, bai edukinean baita forman ere, eta espresibitate pertsonalaren edozein aztarna kendu nahi duela. • Minimalismoak lortu nahi du ikusteak lana era intentsu batean senti dezakeela, konposaketako, gaia eta horrelako elementuen distrakziorik gabe.\n29. Minimalismoa • 1920etik Malevich eta Duchamp bezalako artistek ekoiztu zituzten lan batzuk minimalistatzat kontsideratuak izan daitekeela. • Mugimenduko artista ospetsuenak amerikanoak dira, haien artean: – Dan Flavin, – Carl Andre, – Ellsworth Kelly and – Donald Judd espresionismoa abstraktuaren aurka agertu zirela izar formako mihiseekin, eskulturak eta\n30. Minimalismoa • Minimalismoa beste arte mugimenduei lotuta dago ere: – Arte Kontzeptuala lana bukatzen denean bakarrik teoria bat betetzeko delako, – Pop Art inpertsonalarekiko faszinazioarekin – eta Land Art forma sinpleak ekoizten dituelako. • Minimalismoak arrakasta izan zuen eta eragin handikoa izan da XX. mendean. • Artista errepresentatiboak dira: – Frank Stella eta – Ellsword Kelly .\n31. Minimalismoa Judd Frank Stella Ellsworth Kelly\n32. Donald Judd • Pintore bezala hasi zen 1960etan erliebe baxuetara pasatzeko eta ondoren erliebe altuetara • Gero hormetarako edo zoluetarako pieza zehatz eta geometrikoak, oinarririk gabe egiten hasi zen. • Hasierako obrak egurrezkoak ziren baina gero metaletara pasatu zen, batzuetan kolorez.\n33. Dan Flavin • Eskulturak neongo argiz egiten zituen • Giroak sortzen zituen • Pertzepzio bisualeko aldaketak probokatzen zituen


Eibarko industria-enpresetan enplegua mantentzeko dirulaguntza, COVID-19 (2020) — Eibarko Udala\nEibarko industria-enpresetan enplegua mantentzeko dirulaguntza, COVID-19 (2020)\nDeskribapena: Eibarko industria-enpresetan enplegua mantentzeko dirulaguntza (COVID-19) eskatzea.\nHartzailea: Dirulaguntza hauek jaso ahal izango dituzte azaroaren 15ean, 2020ko martxoaren 13ko plantillaren batez bestekoa mantentzen edo handitzen duten pertsona fisiko edo juridikoek, sozietate zibilek eta ondasun-erkidegoek.\nDirulaguntzen Lege Orokorraren 13.2 artikuluan ezarritako debekurik ez izatea.\nEntitate eskatzaileak Eibarko JEZn alta emanda egon behar du.\nZergak jarduera ekonomikoen gaineko zergaren barruko talde hauetako batean egoteagatik ordaintzen dituzten enpresak izan behar dute:\n1.saila: Energia eta ura\n2. saila: Mineral ez-energetikoen eta produktu deribatuen erauzketa eta eraldaketa. Industria kimikoa\n3.saila: Metal eraldatze-industriak. Prezisio mekanika\n4. saila: Bestelako manufaktura-industriak. Talde hauek:\n453: Mota guztietako jantziak seriean egitea\n46: Zur-industria, Kortxoa eta egurrezko altzariak\n473: Papera eta kartoia eraldatzea\n474: Arte grafikoak (inprimaketa grafikoa)\n48: Kautxoa eta plastikoa eraldatzeko industria\nDirulaguntzaren zenbatekoa: 2020ko azaroaren 15eko "Alta emanda dauden langileen batez besteko lantaldearen txostena", erreferentziatzat hartuta, zenbateko hauek emango dira:\n20 langile baino gutxiagoko batez besteko plantilla izan duten enpresen kasuan, 5.000 eurokoa izango da dirulaguntza.\n20 eta 50 langile bitarteko batez besteko plantilla izan duten enpresen kasuan, 10.000 eurokoa izango da dirulaguntza.\n50 langile baino gehiagoko batez besteko plantilla izan duten enpresen kasuan, 15.000 eurokoa izango da dirulaguntza.\nEskaera egiteko epea: Dirulaguntzak eskuratzeko eskaerak aurkezteko epea -deia egiten duen organoari zuzenduak eta onuradunak edo haren ordezkari legez diharduenak izenpetuta, eskaerari erantsitako dokumentazioarekin batera- 2020ko azaroaren 16an hasi eta 2020ko azaroaren 30ean bukatuko da.\nEnpresa bakoitzeko eskaera bat bakarrik aurkeztu ahalko da.\nElektronikoa: eskaera elektronikoki egiteko, derrigorrez, ziurtagiri digital bat edo B@K-Q eduki behar dituzu (tramiteak online egiteko informazio gehiago nahi baduzu, kontsultatu tramiteak elektronikoki egiteko laguntza atala). Eskaera elektronikoki egiteko, beheko loturan sakatu behar duzu, eskaera elektronikoki bete eta dagokion dokumentazioa erantsi. Tramiteari sarean edo online ekin aurretik, tramitea egiteko beharrezko dokumentazioa formatu digitalean prest duzula konprobatu, eta ondoren, tramiteari ekin. Tramitea elektronikoki egiteko aukera 2020ko azaroaren 16an aktibatuko da.\nLegezko ordezkapenaren kasuan, legezko ordezkariaren NANa edo horren balio bereko dokumentua eta ordezkaritzaren egiaztapena agiri bidez. Egiaztapen hori zuzenbidean bidezkoa den edozein modutan egin daiteke (notario-ahalordez, eskritura bidez...).\nFrogagiria, eskatzaileak duen banku-kontuaren titularitatearena; eskaera egin duenaren identitatearekin bat etorri behar dena. Ondoko dokumentu hauetatik edozein da balioduna: Laburpen bankarioa; aurrezki-libreta; banketxeak luzatutako ziurtagiria edo “Titularra-kontua” izeneko orria behar bezala beteta banketxeak emandako zigiluarekin.\n"Alta emanda dauden langileen batez besteko plantillaren txostena", 2020ko martxoaren 13koa, Gizarte Segurantzak emana.\n"Alta emanda dauden langileen batez besteko lantaldearen txostena", 2020ko azaroaren 15ekoa, Gizarte Segurantzak emana.\nEnpresa eskatzailea zerga-betebeharretan egunean dagoela esaten duen ziurtagiria, horretan eskumena duen Ogasun Sailak luzatutakoa.\nDirulaguntzearen xede den jarduerarako beste dirulaguntzaren bat eskatu edo eskuratu baldin bada, beste dirulaguntza horiei buruzko erantzukizuneko adierazpena.\nUdalak ofizioz egiaztatuko du entitate onuraduna Gizarte Segurantzako betebeharretan egunean dagoela, Eibarko JEZn alta emanda dagoela eta deialdian adierazitako jarduera ekonomikoen gaineko zergaren barruko taldeetako batean egoteagatik zergak ordaintzen dituela.\nDirulaguntzen Datu-Base Nazionalean argitaratutako informazioa: https://www.pap.hacienda.gob.es/bdnstrans/GE/es/convocatoria/528282\nUdalak emandako dirulaguntzaren ordainketa eta justifikazioa edo zuriketa: Dokumentazioa, deialdian aurreikusitako moduan eta bertan adierazitako baldintzetan aurkeztea ezinbesteko baldintza izango da onuradunaren aldeko betebeharra aitortu eta dirulaguntza ordaindu ahal izateko.\nDirulaguntza ordainketa bakarren gauzatuko da, dirulaguntza emateko ebazpena onartu ondoren.\nOinarriak-deialdia 2020: Eibarko industria-enpresetan enplegua mantentzeko dirulaguntza, COVID-19\n50 langile edo gutxiago izanik Eibarren finkatuta dauden enpresek lehiakorragoak izateko azterlanak eta ekintzak egiteko dirulaguntzak- Erronka teknologikoak (2020)\n1.000.000 €-tik beherako negozio-kopuru gordina duten eta COVID-19ak sortutako krisiak eta alarma-egoera berriak kaltetu dituen Eibarko ostalaritza-sektoreko autonomo eta enpresentzat ezohiko dirulaguntza (2020)


Axeri-bodan, gonbidatu — dantzan.eus\nHemen zaude: Hasiera › Komunitatea › Duguna - Iruñeko dantzariak › Axeri-bodan, gonbidatu\nLarunbatean estreinatuko du Juan Antonio Urbeltz-en Argia dantza taldeak bere ikuskizun berria: Axeri-boda.\nEztei berezi honetara gonbidatuak izan ginen aspaldixko eta gustu handiz onartu genuen gonbitea. Azken hilabeteak Iruñetik Donostira eta Donostitik Iruñera pasa ditugu (eskerrak elurrik egin ez duen!), eta denbora horretan, gutxika-gutxika forma hartzen joan da ikuskizuna. Larunbatean estreinatuko da Bilboko Arriaga antzokian.\nAberasgarria izan da, zalantzarik gabe, ikuskizunaren sormen prozesuan parte hartzea. Dantzaren alorrean jorratu gabe genituen ikuspuntuez konturatzeko balio izan digu esperientziak. Eta oraindik emanaldiekin ez gara hasi!\nHorrelako aukera bat emateagatik, eskerrak eman nahi dizkiegu Argia-ko lagunei (Juanan, Iñaki, Jexux, Fernando, Marian,...), bai eta lotura lanak egin zituzten Kezka-koei ere. Lagun izanen ditugu Axeri-Bodan Elgoibar-eko Haritz eta Añorgako eta Baionako dantzariekin batera. Ez da nolanahiko lan-taldea: grandes dantzaris y mejores personas!\nArriagan ariko dira dantzan: Amaia Visus, Bea Martinez, Leire Leza, Edurne Irigoien, Amaia Irigoien, Oihane Perkaz, Oskia Garzia, Maitane Monente, Maitane Algarra, Ainara Ranera, Aritz Ibañez, Mikel Larunbe, Eder Garcia, Xabier Adrian, Akier Perkaz, Joseba Lorenzo eta Igor Campos.\nanimo! hortxe izanen gara zuek egindako lan handia ikusteko.\nAtzokoa Arriagan benetan ikaragarria. Bikain dantzatu zinuten. Zorionak!!!


Gabiriako Errezil Sagarra: Arrakastatsua aurtengo iñausketa eta txertaketa ikastaroa\n2018(e)ko urtarrilaren 31(a)\nArrakastatsua aurtengo iñausketa eta txertaketa ikastaroa\nBadirudi geroz eta jakinmin handiagoa dagoela gaiaren inguruan. Urtetik urtera, geroz eta jende gehiagok ematen du izena Erbie Elkarteak antolatutako ikastaroetan. Gabino Murua dugu maisua eta aurten nahiko lan izan du behar bezela denei behar bezela dakien guztia azaltzen; Azkenean txandak antolatu behar izan ditu ikastaro praktikoak behar bezela emateko. Eta jendea oso gustora utzi du. Beheran ikastaro praktikoaren irudi batzuk. Mila esker Gabiriara gerturatu zareten guztioi, bejondeizuela! datorren urterarte!\nEgilea: Gabiriako Errezil Sagarra ordua: 17:46\nArrakastatsua aurtengo iñausketa eta txertaketa ik...\nInausketa eta txertaketa ikastaroa Erbie elkartean...


Gaur, larunbata Gipuzkoako banakako txapelketa ezberdinen azkenaurreko txanda jokatu da eta gure taldekideak berriro ere txukun aritu dira. Zorionak! Azaroa Liburutegian: Xakea. Astelehenean lehen klase irekia egin genuen eta ondoren Leonto Garciaren Xakea eta Emakumea hitzaldia bikaina izan genuen. Ostiralean Rafa Nuñezek “Los reinos del ajedrez” komikiaren aurkezpena egin zigun. Egitaraua aurrera doa, datorren astean xake ikastaro irekiko bigarren jardualdia, xake problemen lehiaketako hirugarren ariketa eta Reina de Katwe filma izango dugu. Zatoz liburutegira, etorri! | Hondarribia-Marlaxka Xake Elkartea\nazaroa 14, 2021 kimgoyong\t3 Iruzkin\nGIPUZKOAKO 2021 BANAKAKO TXAPELKETA ABSOLUTUA (GORENGOA ETA LEHENA), BIGARRENA, HIRUGARRENA ETA KADETEAREN SEIGARREN JARDUNALDIAN GURE JOKALARIEN LAN TXUKUNA\nAsteburu honetan Gipuzkoako banakako txapelketen seigarren eta azkenaurreko jardunaldia jokatu da. Gogoan izan txapelketak 7 asteetako iraupena izango duela. Pasa den igandean, Kadetea bukate zen eta bertan gure jokalari guztiek egindako lana nabarmentzekoa izen zela gogoratzen dizuegu.\nGure jokalarien emaitzak 6. txandan:\nKadetea Alex Odriozolaren (Gros XT) garaipenarekin amaitu zen. Gureak oso sentsazio onekin eta gogoz amaitu zuten txapelketa. Zorionak Norari, Ekhiri, Aritzi, Jurgiri eta Ikerri egindako lanagatik!\n7. txandaren gure jokalarien parekatzeak:\nAZAROAREN 8AN IKASTARO IREKIAREN LEHEN JARDUNALDIA IZAN GENUEN ETA ONDOREN AJEDREZ Y MUJER HITZALDI BIKAINA LEONTXO GARCIAREKIN ETA, OSTIRALEAN, RAFA NUÑEZEN LOS REINOS DEL AJEDREZ LIBURUAREN AURKEZPENA\nAstelehenean, azaroaren 8an, 18:00etan Hondarribiko Liburutegian, lehen eskola irekia eta doakoa izan zen aurkeztu ziren guztientzat, eta gure Xake Eskolako astelehenetako “neska” nagusiek ere parte hartzen dutena. 2019tik eskolak jasotzen ari diren neskez gain, aurpegi berri asko izan genituen, eta datorren astelehenean itzultzea espero dugu.\nOndoren 19:00etan, Kultur Etxean, Leontxo Garcia Olasgastiren bisita izan genuen. Leontxo Garcia Olasgasti 80ko hamarkadan Hondarribia Marlaxkako jokalaria izan zen, munduko xake-kazetarik entzutetsuenetako bat da egun, 2011ko Kirol Merituaren Domina irabazlea, idazlea, hizlaria, ikertzailea eta xakearen gizarte aplikazieta aditua da. Zorte handia izan genuen bere betebeharren artean tarte bat aurkitu zuelako (Alfontso X.a Jakintsuaren 800. urteurrena, Alteako Espainiako Beteranoen Txapelketa eta Dubain aste batzuk barru jokatuko den Magnus Carlsen eta Ian Nepomniachtchi aurrez aurre jarriko dituen Munduko Txapelketara egingo duen hurrengo bidaiaren artean), “Xakea eta emakumea” izeneko hitzaldi atsegina emateko .\nEta ostiralean, konfinamenduaren garaian jaio zen «Los reinos del ajedrez» izeneko komiki sortu berriaren bisita izan genuen, bai eta haren autore eta gidoilari Rafael Nuñezen bisita ere, Marinetik (Pontevedra) etorri baita Hondarribian egun batzuk pasatzera, eta, bide batez, aurkeztu zigun bere lana. Eskerrik asko Rafari! Egia esan, proiektu polita da, eta argi uzten du Rafak xakeaz sentitzen duen maitasuna. Espero dugu proiektua asko gustatzea, buruan duen material gehiago ekoizten jarraitu ahal izateko, eta istorio gehiago oparitutzeko aukera izan dezan, honekin bezainbeste gozatzeko.\nZorte ona opa dizugu!! !\nNola lortu komikia? Komikia salgai dago dagoeneko 10 €-ren truke, Abrente liburu-dendaren web orrian: https://libreriaabrente.es. Edozein kontsulta edo eskaera egiteko, jo helbide honetara: losreinosdelajedrez@gmail.com edo Facebook: los reinos del ajedrez. Daniel Muñoz gure lagunaren blogean, thezugzwangblog.com, sartzea gomendatzen dizuegu komiki honi buruzko aipamena irakurtzeko: hemen\nPozgarria izan da zuek etortzea ESKERRIK ASKO!\nErantzuna asmatu zutenen artean zozketa egin da eta zerrenda honetako pertsonak izan dira irabazleak: Zorionak!\nLehiaketan parte hartu zuen guztioi eskerrik asko eta ariketa asmatuta zozketan zorterik izan ez duzuenoi, animo, hurrengo ariketetan parte hartu!\nGogoratu aste honetan liburutegian hau izango dugula:\nAstelehenean, xakeko ikastaro irekiaren bigarren jardunaldia izango dugu.\nAstean zehar, xake-lehiaketako bigarren ariketaren konponbidea emango dizuegu, eta hirugarrena proposatuko dizuegu.\nEta asteazkenean “La reina de Katwe” filma izango dugu.\nPrevious PostAzaroa Liburutegian: Xakea. Larunbatean aldi bereko partidak izan genituen liburutegian, eta gaur, ikastaro ireki eta doakoaren lehen jardunaldia, oso animatua izan dena. Ondoren, Xakea eta Emakumea hitzaldia bikaina izan dugu, Leontxo Garciaren eskutik. Eta ostiralean, “Los reinos del ajedrez” komikiaren aurkezpena egingo dugu, Rafa Nuñez egilearekin. Zatoz liburutegira, etorri!Next PostGaur, larunbata Gipuzkoako banakako txapelketa ezberdinen azkeneko txanda jokatu da eta gure taldekideak berriro ere txukun aritu dira. Ander Tafallek Gipuzkoako tapeldunorde amaitzea lortu du. Eta Gasteizen burututako EXPOCHESS 2021 Txapelketan gure Xake Eskolako haurrez osatutako taldeak bigarren postua lortu du. Guztioi Zorionak! Azaroa Liburutegian: Xakea. Astelehenean bigarre klase irekia egin genuen eta asteazkenean La reina de Katwe filmaz gozatzekoparada izan genuen. Egitaraua aurrera doa, datorren astean xake ikastaro irekiko hirugarren jardualdia izango dugu, Gasteizko Martintxo taldeko presidente, jokalari, entrenatziale eta antolatzailea izateaz gain, Euskadiko Federazioko zuzendaritza batzordeko kide den Eider Velacorekin solasaldia izango dugu ere bai. Zatoz liburutegira, etorri! Azkenik gogoratu, azaroaren 25ean Udalak antolatutako “Zapata Gorriak” ekimena burutuko dela Hondarribia Marlaxkaren parte hartzearekin!\n3 erantzun “Gaur, larunbata Gipuzkoako banakako txapelketa ezberdinen azkenaurreko txanda jokatu da eta gure taldekideak berriro ere txukun aritu dira. Zorionak! Azaroa Liburutegian: Xakea. Astelehenean lehen klase irekia egin genuen eta ondoren Leonto Garciaren Xakea eta Emakumea hitzaldia bikaina izan genuen. Ostiralean Rafa Nuñezek “Los reinos del ajedrez” komikiaren aurkezpena egin zigun. Egitaraua aurrera doa, datorren astean xake ikastaro irekiko bigarren jardualdia, xake problemen lehiaketako hirugarren ariketa eta Reina de Katwe filma izango dugu. Zatoz liburutegira, etorri!” sarreran\nPingback-a: Hoy sábado se ha jugado la penúltima jornada de los campeonatos de Gipuzkoa en las diferentes categorías con buenos resultados de los nuestros. Azaroa Liburutegian: Xakea: El lunes tuvimos la primera jornada del curso abierto y gratuito, luego la preci\nPingback-a: Gure YouTube kanalean “Azaroa Liburutegian: Xakea eta Emakumeak” ekimenaren barnean burututako Rafa Núñezen Los reinos del ajedrez komikiaren aurkezpenaren laburpen-bideoa ikus daiteke. | Hondarribia-Marlaxka Xake Elkartea


Aljeria | Bahitutako turista frantziarra hil dute jihadistek\nEstatu Islamikoari lotutako Kalifatoaren soldaduak taldeak bideoa zabaldu du interneten.\nAljerian bahituta zeukaten frantziarra hil dute jihadistek\nIgandean Aljerian bahitutako turista frantziarra hil du Estatu Islamikoari loturiko Kalifatoaren Soldaduak taldeak, François Hollande Frantziako presidenteak baieztatu duenez. Hala ere, Frantziak ez dituela Estatu Islamikoaren kontrako erasoak etengo ohartarazi du.\nFrantziak terrorismoaren kontrako borrokari eta, "bereziki", Estatu islamikoarekin kontrakoari eutsiko diola nabarmendu du Frantziako presidenteak. Ostegunean, Frantziako Defentsa Kontseilua elkartuko da jihadismoaren kontrako erasoak aztertzeko eta hiritar frantziarren babes handiagoa eskaintzeko. "Frantziak ez du terrorismoaren aurrean amore emango, ez du inoiz amore emango, hori baita bere eginbeharra eta ohorea", gaineratu du.\nEstatu Islamikoari lotutako Kalifatoaren soldaduak taldeak "Odolezko mezua Frantziako Gobernuarentzat" izenburua duen bideoa zabaldu du interneten. Bertan, turista frantziarra belaunikatuta ageri da aurpegia estalita eta arma eskuetan duten lau pertsonaren aurrean. Arabiarrez testu bat irakurri ostean Gourdel turista frantziarrari lepoa moztu ei diote, baina heriotzaren unea ez da erakusten bideoan.\nKalifatoaren Soldaduak taldeak turista frantziarraren bahiketa aldarrikatu zuen astelehenean igorritako bideo batean. "Aljeriako Jung al Jilifa talde armatuaren eskuetan nago" zioen turista frantziarrak bideoan. Aipaturiko bideoan izen-abizenak, adina eta jaiotze-data esaten zituen bahituak.\nOndoren, François Hollande Frantziako presidenteari ondorengo mezua bidali zion: "Talde armatu honek zuri Iraken esku-hartze gehiagorik ez egitea eskatzeko esan dit. Bahituta naukate eta hemendik ateratzeko ahal duzun guztia egiteko eskatzen dizut". Kalifatoaren Soldaduek 24 orduko epea eman zioten Frantziari nazioarteko hainbat herrik Iraken Estatu Islamikoaren kontra hasitako erasoetan parte hartzeari uzteko.


Bellevue (Washington), 1968ko uztailaren 16a (51 urte)\nNupedia eta WikipediaAldatu\nSangerrek Jimmy Walesen Bomis enpresan egin zuen lan. Nupediaren erredaktore nagusi izan zen, handik 6 urtera porrotera joan zen arte. Proiektuak aurrerapen exkaxa zuela-eta, 2001eko urtarrilean, artikuluak sustatuko zituen wikia sortzeko proposamena egin zuen eta hortik sortuko da gero Wikipedia -Larry Sangerrek proposatu zuen izen hori ere-, gizarteari ezaguera unibertsala eskura jartzeko xedean, harmonia eta mundu-bakearen etengabeko bilaketan.\nJimmy Walesek ez badu horrela ikusten ere, Sangerrek Wikipediaren sortzaileetako bat dela dio, 2005era arte, behintzat, kontsideratzen zuten bezala. Walesek dioenez, Sangerrek garrantzia izan zuen, baina bere agindupean zegoen langile bat besterik ez zen. Sangerrek, ordea, bere burua Wikipedian zegoen bitartean, Wales Bomisen ari zela dio.\n2006an, Wikipediaren jarraipen bat iragarri zuen, Citizendium, oinarri bera izango zuena, baina izen errealak erabiliko zituzten editoreek eta adituek egingo zuten lan.


Sabino Ormazabal. Biografia\nSabino Ormazabal Elola kontzientzia preso aitortu dezaten ekimena\nSabino Ormazabal Elola (Donostia, 1953)\nBi seme-alabaren aita, kazetaria eta idazlea, ekologista eta Joxemi Zumalabe fundazioko kidea, gaztarotik gizarte mugimendu eta herri ekimenen askotan parte hartu du. Antimilitarista, komite antinuklearretako, Asanblea Ekologistako eta Eguzkiko kide izana, baita beste kultur talde askotakoa ere, beti adierazi izan du konpromisoa desobedientzia zibilarekin eta indarkeriarik gabeko borroka moldeekin. Artikulu ugari egiteaz gain, ekologismoaren eta desobedientzia zibilaren historiari buruzko azterketak egin ditu. Hamar urtez Ingurumenari buruzko kuadernotxo aitzindaria argitaratu zuen Egin egunkarian, eta, horren ondoren, Iritzi sailean hasi zen. Gero Gara egunkarian aritu zen lanean. Gaur egun arrazoi politikoengatik biktimak izandako edo direnen ikerketa eta aitortza lanak burutzen ari da.\nSabino Ormazabalen borroka ekologista nekaezina aspaldiko kontua da. 70eko hamarkadaren bukaeran eta 80koaren hasieran, nuklearren aurkako mugimenduan ibili zen eta gertu-gertutik bizi izan zuen Guardia Zibilak Gladys del Estal laguna hil izana, 1979ko ekainean Tuteran egin zen eguzkiaren festan. Gerora, Leitzarango autobidearen gatazkan erreferendumaren aldeko plataforman parte-hartze handia izan zuen, eta, bertan, indar handiz defendatu zituen printzipio ekologistak eta indarkeria-ezarekiko konpromisoa.\n“(…) Nik ez dut sinesten pertsonak eta ideiak hil behar direnik gatazkak konpontzeko, beste batzuetan ere esan dut eta orain ere gauza bera diot. Baina horrek ez du esan nahi bat egin behar dudanik nire herria aske izateko bultzatzen dudan konponbidearen ildokoak ez diren gurutzada politikoekin. Gurutzada horiekin bat egiten ez badut, ez dut zertan faxista edo terrorista izan. Ez nik; ez, oro har, mugimendu ekologistak; ez autobidearen aurka dauden gizarte sektoreak. Zatiketa hori interes batzuen ondorioa da, eta lerrokatze politikoa dute helburu, “nire alde edo nire aurka” egotea, baina gauzak ez dira zuri edo beltz”.\n(“Un sitio para cada cosa”, El Diario Vasco, 1991-03-15, gaztelaniaz).\nIndarkeriaren aurkako jarrera behin eta berriz agertzen da bere artikuluetan; horren adierazle, artikulu hauxe, 1991n idatzia, ETAren atentatu baten ondorioz Irene Villak hanka biak galdu eta haren ama zauri larriekin geratu ondoren.\n“Lerro hauek idaztean, ez nago ondo. Jota geratu naiz Madrileko atentatuaren irudiak telebistan ikusi ditudanean. Ez da lehenengo aldia, ezta azkena ere, gizakien odola isuriko dena. Badakit. Halaber, ez da lehenengo aldia adierazten dudana horrekin bat ez natorrela. Baina uste dut ez dela nahikoa, eta pentsatzen dut berriro adierazi behar dudala. (...) Aski da hainbeste minaz, hainbeste heriotzaz, hainbeste saminez, hainbeste torturaz, hainbeste sarraskiz. (...) Ezin gara izan sorgorrak hainbeste minaren aurrean”.\n“Jendaurrean ateratzea, gauza hauek idatziz, ez da erraza. Baina idatzi behar nituen, ez naiz etsita geratuko, gertaerak hesiaren bestaldetik ikusten. Uste dut ahal den guztia egin behar dela odol gehiago isuri ez dadin. (...) Gainerakoek zer pentsatzen dudan jakitea nahi dut, ez dut ezkutatu nahi, eta nire bidez jakitea nahi dut, inork ni manipulatu gabe. (...) Espetxeen eta polizia etxeen barruan ez dago telebista kamerarik inoren tripak bihurritzeko eta nahasteko, 13 urteko neskato bat Madrilgo kale batean hankarik gabe ikustean sentitu dudana sentitzeko. Hori badakit. Eskura boterea, dirua eta baliabide guztiak dituztenek giza sentsibilitatea alde batera edo bestera eraman dezakete. Hori ikaragarria da.”\n“Baina horien boterea zein den jakinda ere, bihotz-gogorrak direla jakinda ere, haien manipulazioa zenbatekoa den jakinda ere, uste dut pentsatzen duguna esan behar dugula eta gai honekin edo beste batekin ados ez gaudela adierazi behar dugula; izan ere, horrek, kalte egin baino, indartsuago egiten gaitu pertsona eta talde moduan. (...) Badakit non nagoen eta zer nahi dudan. Horregatik dakit ez dudala Madrilekoa nahi”.\n(Egin egunkarian idatzia, 19-10-1991, gaztelaniaz)\n1995eko apirilean, guztion eskubideen defentsarekiko konpromisoari eutsiz, Elkarrik bultzatutako “Bakerako borondateen kontratua” sinatu zuen. Testua “adostasun bidea irekitzeko aurretiko borondate demokratiko eta ezinbestekoen topagune” zen.\n1.- La voluntad de impulsar soluciones democráticas a los problemas que tiene planteados nuestra sociedad. En consecuencia:\n2.- la voluntad de poner fin a todas las violencias.\n3.- la voluntad de impulsar soluciones dialogadas y de crear y consolidar espacios sociales y políticos para el entendimiento y la distensión.\n4.- la voluntad de abrir cauces jurídicos y políticos que permitan defender y alcanzar cualquier objetivo político por vías democráticas.\n5.- la voluntad de aceptar la decisión mayoritaria de los ciudadanos y ciudadanas de Euskal Herria en la definición de su futuro.\n6.- la voluntad de explorar fórmulas de mayor consenso en las relaciones institucionales, sociales, económicas y políticas entre Navarra, la Comunidad Autónoma Vasca e Iparralde, y de respetar la decisión democrática de los ciudadanos y ciudadanas de cada una de esas regiones.\n7.- la voluntad de profundizar en la defensa de los derechos humanos individuales y colectivos.\n8.- la voluntad de iniciar un proceso de humanización de las repercusiones más dolorosas del conflicto.\nHain zuzen ere, 1995ean sartu zen Joxemi Zumalabe fundazioan. Fundazioaren zeregina gizarte mugimenduekin lan egitea da. Urte horietan, hainbat jardunaldi antolatu ziren: kontsumo alternatiboari buruz, lurralde antolamenduari buruz, desobedientzia zibilari buruz, ezkerraren funtzioari buruz... Gizarte mugimenduen gida bat osatu, “Fite!” aldizkaria argitaratu eta gizarte zibilaren atalean lan egin zen Donostian Eusko Ikaskuntzak egindako kongresuan.\n2000ko irailaren 26an, Zaramagako deklarazioa eman zen jakitera. Manifestu horretan, 768 pertsonak, tartean Sabinok, alde askotako elkarrizketa aldarrikatzeaz gain, ETAri su-eten luzea eta irismen handikoa donde se reclama un diálogo político multilateral y una tregua a ETA “de gran alcance y duradera en el tiempo como cauce para la solución del conflicto político. Nuestra sociedad tiene el derecho a expresar su palabra y ser protagonista de su futuro sin ningún tipo de interferencias. Creemos que la ausencia de lucha armada contribuiría al diálogo, a la acumulación de fuerzas y de energías sociales y al debate sobre alternativas, facilitando la apertura de la fase de resolución del conflicto”.\nHandik hilabete batera, 2000ko urrian, Sabino Ormazabal atxilotu eta espetxeratu egin zuten, ETAren agindupean desobedientzia zibilaren proiektu bat bultzatzea leporatuta. Zehazki, Joxemi Zumalabe fundazioko kideei leporatu zieten “ETA-Ekinek Piztu proiektua garatzeko baliatzen duen erakundea eratzeaz, estatu legitimotik deskonektatu eta desobedientzia bultzatzeko, ordena konstituzionala iraultzeko eta kontrabotere espazioak sortzeko”. Honela bizi izan zuen atxiloketa Sabinok:\nGoizeko ordu txikitan atxilotu zaituzte; etxea pertsona uniformedunek, armatuek eta kaputxadunek miatu dizute; familia, asaldatuta; argazkiak atera dizkizute (“kendu anoraka burutik!”) eta terroristatzat hartu zaituzte hedabideetan; esposaturik eta estalita eraman zaituzte Madrilera, eta han berriro argazkiak atera eta “kaixo” esan aurretik fitxatu zaituzte; ziega batean giltzaperatu zaituzte, bakartuta, ez dakizu zer gertatzen ari den... Auzitegi Nazionalean, Garzonen aurreko deklarazioa ez sinesteko modukoa da. Epaileak ez dizu begietara begiratu ere egin. Akusazio autoa idatzita dauka aldez aurretik, esaten duzuna esaten duzula.”\n(El Viejo Topo, 207. zenbakia, 2005eko maiatzean, gaztelaniaz)\nSabinok espetxeratuta ere, ez zion idazteari utzi. Sotoko espetxean, Sabinok gutun bat idatzi zuen elkartasuna adierazi ziotenei eskerrak emateko eta indarkerarik gabeko desobedientzia zibilaren alde sendo eta irmo agertzeko:\n“Operazio honen helburua indarkeriarik gabeko errebeldia bideak, jendetsuak eta herrian sustraituak, ez irekitzea da, euskal gatazka modu bortitzean amai dadin. Eta, hain zuzen ere, hori da ikaragarriena. Belarra moztu nahi dute, desobedientzia zibilaren jarduerek indarrik hartu ez dezaten eta enfrentamendu bortitza alternatibarik gabe uzteko. Ikaragarria, ezta?”\nGarzoni esan nion eta berriro esango dut hemen. Ez naiz inoiz KAS, ASK, EKIN edo ETAkoa izan, eta zuek eta urte luzez nirekin bat egin edota bat ez egin ez duten ildo guztietako kide askok egiazta dezakezue. Baina kontuz. KASeko kide izan ez izanak eta EKINekoa ez izateak ez du esan nahi erakunde horietako kideak ETAkoak direnik, nahiz eta horrela aurkeztu nahi dituzten. EKINek aurkezpen publikoa egin zuen, jendaurrean egiten dituzte bilkurak, ideiak jendaurrean adierazten dituzte eta ez dituzten beren buruak ezkutatzen. Erakunde hori eta ETA parekatu nahi izateak argi eta garbi adierazten du noraino iritsi den euskal gatazkaren enkistamendua.\n“Ni ziur naiz indarkeriarik gabeko desobedientzia zibila izan daitekeela irtenbide bat uste dutenentzat inolako trabarik gabe euskal gizarteak bere hitza adierazi eta bere etorkizunaren jabe izateko eskubidea duela. Azken urteotan alorkako hainbat borrokatan erakutsi dugu. Saia gaitezen hori gauzatzen seriotasunez, borroka armatua eta bortitza alde batera utzita eta hitzari protagonismoari emanez. Hori pentsatzea delitua bada, espetxean jarraituko dut.”.\n(2000ko abenduan Hika aldizkarian argitaratua, 116. zenbakia, baita beste hedabide batzuetan ere, gaztelaniaz)\nEspetxeratuta zegoela, bere ideiei eutsi zien, hainbat elkarrizketatan adierazi zuenez.\n“(...) Gu atxilotuta eta Poliziak gure lokalak hustuta, adierazpen, bilkura eta informazio eskubide gutxienekoak urratu dira, baita errugabetasun printzipioa edota intimitaterako eskubidea ere. Argi dago: Justizia ez da guztiontzat berdina.\n(...) Horrenbestez, hori esateak ez du inor hiltzea justifikatzen.\n(...) Bortizkeria ororen aurka egotea, heriotza zigorraren aurka egoteaz gain, planetako izaki bizidun guztien, beren bizilekuen eta lurraldeen, beren taldeen bizitzaren eta errespetuaren alde egotea da. Ez dugu nahi txori guztiek berdin abestea, baizik eta nork bere estiloan abestea, nork bere hizkuntzan. Aske izan daitezela hori egiteko, eta herri eta giza tribu guztiak ere aske izan daitezela beren etorkizunaren jabe izateko eta gainerako herriekin zer-nolako harremana nahi duten subirautasunez erabakitzeko, denontzat egokia den ekosistema batean, espezierik desagertzeko arriskurik gabe”.\n(Illacrua aldizkari katalana, 2001-01-20, gaztelaniaz)\n“Epaitegietara beren buruak salatzera joan diren 1.500 lagun baino gehiagok esan bezala, kontzientzia presotzat daukat neure burua.”\n(...) Akusazioan ETA eta desobedientzia zibila lotzean, espazio autonomoa kendu nahi diote desobedientzia zibilari eta hanka azpian belarra moztu.\n(...) Borondateak eta indarrak metatzeko garaia da, alde batera utzita baliagarriak ez diren bideak. Zatitzen gaituzten bideak erabiltzen bukatu behar da, eta, horrez gain, pertsona kritikoak ezin dira etxean geratu. Denok busti behar dugu.\n(...) Ados ditzagun gutxieneko batzuk eta presta ditzagun denon artean ezinbesteko baldintzak. Horretarako, estrategia armatuek eta bortitzek bidea libre utzi behar diote indarkeria-ezari.\n(...) Borroka armatuaren aldekoak konbentzitu egin behar ditugu, kontura daitezen gure herria libre izateko ezinbestekoa dela helburuen eta bideen artean koherentzia eta printzipio etikoak partekatzen dituzten metodoak sortu eta erabili behar direla.\n(...) Desobedientzia zibilak gatazka gizartiartu dezake, baita indarrak metatu eta helburuak berak izaten lagundu ere”.\n(Elkarriren aldizkaria, 2001eko urtarrilean, euskaraz)\nZortzi hilabete espetxean egon ondoren, Sabino aske geratu zen behin-behinean, nahiz eta 18/98 makrosumarioan auziperatuta jarraitu. 2005eko azaroan ahozko bista hasi aurretik, artikulu eta elkarrizketa ugari argitaratu ziren, eta, haietan, aurretik landutako gaietan sakondu zuen.\n“(...) Arau, lege, instantzia eta ordena bidegabeekin ez kolaboratzeko estrategia baketsu bat garatzea da kontua; libre abestea eragozten duen ororekin. (...) Azken batean, indarkeriarik gabeko estrategia da (ekintza zuzena baketsua, intsumisioa...?, Euskal Herriak askätasunean bere oraina eta etorkizuna erabaki ahal izateko”.\n“(...) Desobedientzia zibil baketsua ez litzateke izango beste estrategia baten osagarri, ‘estrategia’ litzateke, konpromiso pertsonalak batuz Joao arau batzuk erikitzea, hainbat borondate eta sentimendu metatuz. Horixe da eztabaida.”\n( “Un debate (inacabado) de violencia” monografikoa. “Que puedan oírse todos los cantos en libertad” artikulua. Herria 2000 Eliza, 2001eko udazkena)\n“(...) Inongo alorreko praktikarik gutxietsi gabe gure gizarteko esparru zabal batek aldaketa handi bat eskatzen du: estrategia berri bat euskal gatazkaren aurrean, bortxakeria ezan oinarritutako ekintzarako estrategia bat. Bide berri bat. Planteamendu orokor bat, sektore asko elkartuko dituena eta bakea, justizia eta autodeterminazio eskubidea helburu izango dituena. Desobedientzia zibilak zeregin garrantzitsua izan dezake bide horretan.”.\n(2002ko Martxoa: Larrun n. 53. "Hemen bada bide bat".)\nHain zuzen ere, aldi horretan, lehenengo eta bigarren kartzelaldien artean, idatzi zuen “Sufrimenduaren mapa (osatugabea)” liburua, Manu-Robles Arangiz Fundazioak argitaratua. Liburua euskal gatazkan izandako indarkeriari, giza eskubideen bortxaketei, askatasunaren aurkako erasoei, eta biktimen sufrikarioari buruzko datu-bilketa irekia da. Hitzaurrean hauxe dio:\n"Bake prozesuek ezinbestekoa dute alde guztiek jasandako eta eragindako sufrimendua alde guztiek aitortzea eta onartzea. Horixe izan da, berradiskidetze-prozesuaren oinarrietako bat. 'Besteen' sufrimenduari hurbiltzea bereizten gaituzten hormak haustea da, baita giza eskubideen alde jardutea ere. Bakearen aldeko urrats eta ekarpen handia da”.\n(...) Giza eskubideen alde inongo salbuespenik egin gabe jardun behar da, izan ere. Horrek ez du esan nahi egoera desberdinak elkarren pareko bihurtu behar direnik. Bi dira aintzat hartu beharreko irizpide etikoak: (a) bizia da giza eskubide gorena; hori gabe ezin dira baliatu gainerako eskubideak; (b) betekizun etikoa da sufrimendu-egoera guztiak aintzat hartzea eta ezagutzea.\n(Sufrimenduaren mapa (osatugabea), Manu-Robles Arangiz fundazioa, 2003ko urrian argitaratua)\nHorrez gain, 18/98 makrosumarioan auziperatutako beste lau kiderekin batera (Patxi Azparren, Luix Barinagarrementeria, Mario Zubiaga eta Mikel Zuloaga), bi liburu hauek idatzi zituen: “Mil y una coces contra la disidencia” eta “Mil y dos coces contra la disidencia”. Liburu horietan, pentsamendu bakarrak ezarritakoak ez bezala pentsatzen duten pertsonen, taldeen eta erakundeen aurkako biraoak, kriminalizazioak eta astakeriak daude bilduta. Egileen esperientzietan oinarritutako liburua da, atxilotu ondoren esan zituzten gauzetan. Bestalde, Sabino “Ikasi eta irauli” liburuaren egileetako bat ere bada.\n2005eko azarotik aurrera, 16 hilabete luzez, 18/98 sumarioan auziperatutako 52 lagunek Madrilera joan eta saio amaiezinak jasan behar izan zituzten, nahiz eta egunez egun argi geratzen zen akusazioek ez zutela inolako oinarri juridikorik. Ahozko bistaren aurretik, bitartean eta ondoren, Sabinok berean jarraitu zuen. Azken urteotan hainbat ekimenetan hartu du parte. Hona hemen horietako batzuk:\n•\tElkarrik deitutako kontzentrazioak\n2005eko martxoan, Elkarrik lau kontzentrazio deitu zituen egun bakar batean Hego Euskal Herriko lau hiriburuetan. Gasteizen, Sabino Ormazabalek ez baztertzeari buruz hitz egin zuen. Hauxe da Sabinok irakurritako mezuaren zati bat:\n"Euskal gizartearen gehiengoak elkarrizketaren bidezko irtenbidea nahi du. Euskal gizartearen gehiengo zabalak pertsona guztien giza eskubide guztiak errespetatzeko eskatzen du. Euskal gizartearen gehiengoak ETAk bortizkeria eta mehatxua amaitzea eta mota guztietako bortizkeriak bukatzea nahi du. Euskal gizartearen gehiengoak indar politiko orok Legebiltzarrean legezko ordezkaritza izatea nahi du”.\n•\tPatxi Zabaletaren aldeko sinadura bilketa, hark jasandako mehatxuengatik\n2005eko ekainean, Patxi Zabaletak jasandako mehatxuen aurrean, harekin elkartasuna adierazi zuten pertsona batzuen zerrenda eman zen jakitera. Hona hemen idatzia:\n“Idatzi labur honen bidez, azpian sinatzen dugunok pentsamendu politikorako askatasuna eta ezberdintasunerako eskubidea aldarrikatu nahi ditugu. Aldi berean, gure gaitzespen tinkoa azaldu nahi dugu edozein ideia politiko defendatzeagatik edonork jasan ditzakeen irain, jazarpen eta mehatxuen aurrean.\nHona hemen sinatzaileetako batzuk: Patxi Azparren, Txema Ramírez, Hasier Etxeberria, Andoni Egaña, Joseba Tobar, Xabier Mendiguren, Angel Lertxundi, Jon Alonso, Joxerra Gartzia, Serrano Izko, Txema Montero, Jonan Fernández eta Sabino Ormazabal.\n•\tEtorkizuneko jokalekuen etorkizuneko ikerketa mintegia\n2005eko ekainean, gure herriaren etorkizunera begira adostasuna zertan lor litekeen eta zertan ez aztertzeko, Elkarriren ekimenez urte bete baino gehiagoz hainbat bilera egin zuen pertsona talde batek txostena egin eta ondorioak kaleratu zituen. Hamabost laguneko talde horretan, honako hauek daude, besteak beste: Gorka Landaburu (ETAren biktima), Nekane San Miguel, Javier Elzo, José Luiz Uriz, Ramón Zallo, Pedro Ibarra, Iñaki Antigüedad, Teo Santos (ertzaina) eta Sabino Ormazabal.\n•\tBidea Helburu\nGaur egun, beste hainbat jarduerarekin batera, Sabino Bidea Helburu taldeko kide da. Taldearen helburua gaur egun indarkeria-eza aktiboa zen den aztertzea, ezagutzea, eztabaidatzea eta argitzea da. Bidea Helbururen zeregin nagusia Donostian eta urtez urte Indarkeria Ezari buruzko Jardunaldiak antolatzea da. Dagoeneko sei urte daramatza taldeak zeregin horretan.\n•\tEgin bidea bakeari\n2007ko udaberritik aurrera, gizarte mugimenduen barruko eta kanpoko hainbat lagunek deialdi irekia egiten ari dira hilean bi alditan (hileroko lehenengo eta hirugarren ostegunetan, Donostiako Bulebarrean), agintari politikoei eskatzeko eser daitezela, negoziazioaren bidez gatazkari irtenbidea eman diezaioten. Besteak beste, mugimendu eta erakunde hauetako jendea dago deitzaileen artean: Lokarrikoa, Justicia y Paz-ekoa, Amnesty International-ekoa, komunitate kristauetakoa, Bidea Helburukoa, Gernika Gogoratuz-ekoa... Ekimen horretako parte hartzaileek bakearekiko eta hitzarekiko konpromiso pertsonala adierazteko, aulkietan esertzen dira, eta, horrela, bortizkeria eta eskubide urraketa ororen aurrean sentitzen duten gogaikeria modu eraikitzailean adierazten dute.\nSabinoren hitzetan, ekimenak ibilbide luzea izango du.\n“Badakigu gauza asko korrontez kontra dauzkagula, baina neurri ezberdinetako euritako eta flotagailu ugari ditugu gure eskuetan zaparrada mota guztietatik salbu irteteko. Halaber, badakigu bakea Itaka baten modukoa dela, aurkitzeko puntuan zarela uste duzunean arraunean jarraitu behar duzula hurrengo uhartera iristeko. Eta gero, hurrengora. Ardurak dituztenek berriro eser daitezen arte jarraituko dugu eserialdiak egiten”.\n2007ko azaroaren 30ean, ahozko bista bukatu eta zortzi hilabetera, 18/98 sumarioan auziperatutako pertsonak atxilotzen hasi ziren. Sabino, berehala atxilotuko zutela jakinda ere, Gara egunkarira lanera joan zen normaltasun osoz, eta handik ordu batzuetara Polizia Nazionalak atxilotu zuen. Espetxe zigorra bederatzi urtekoa du; fiskaltzak eskatu baino bi urte handiagoa, beraz. Bost egunetan bi espetxe ezagutu zituen (Soto del Real eta Alcalá Meco), eta, epaileen aurrean deklaratu ondoren, fiantzapeko askatasunean geratu zen, 20.000 euro ordainduta. Azaroaren 19an, epaileak epaiaren laburpena irakurri zuen, eta zigorrak berretsi zituen: 9 urteetako gartzela zigorra erakunde armatuarekin kolaboratzeagatik. Epaitegi Gorenak errekurtsoei erantzun arte, Sabino fidantzapeko askatasunean egongo da...\nIa urte eta erdi beranduago, 2009ko maiatzaren 26ean Auzitegi Gorenak Sententzia eman zuen argitara: 38 pertsonei gartzela zigorrak mantentzen zaizkie, urte batzuk murriztuta, eta aldiz Sabino Ormazabal eta Joxemi Zumalabe/Desobedientzia Zibila ataleko beste 7 pertsona absolbitu zituzten.


Irekia Eusko Jaurlaritza - Gobierno Vasco :: Talentu gazteentzako laguntza\ndenden modernizaziorako diru-laguntzak\n\nTalentu gazteentzako laguntza Iturria: Irekia\n\n\n\nAzpiatal ekonomiko berri batek kulturaren arloan sormen-praktika berriak eta talentu berriak azaleratzea bultzatuko du\nEusko Jaurlaritzak sortzaileei eta enpresa sortzaileei laguntzeko ate berri bat ireki du. Laguntza ekonomikoa milioi bat eurokoa da guztira, eta “Sorkuntza Fabrikak” programaren barruan dago. Hori izan da Eusko Jaurlaritzak gaur goizean hartu duen erabakietako bat. Horrez gain, Gizonen eta Emakumeen Berdintasunerako Legea aldatu egin da Berdintasunerako Defentsaren arloa Emakundera osoki atxikitzeko, enpresa traktoreen txokeko abalak berritu dira eta merkataritza modernizatzeko diru-laguntza lerro bat ireki da.\nTalentu berriek arlo artistiko hutsean nahiz ekoizpenaren kudeaketan berrikuntza sustatzeko lerro zehatz bat dute eskuragarri. Idoia Mendia Jaurlaritzaren bozeramaileak azaldu du helburua “sormen-praktika berriak eta talentu berriak azaleratzea” dela, “eduki kulturalak sortzeko, berezitasun propioak dauzkaten molde artistiko berriak agertzeko eta, oro har, gure Erkidegoan sare artistikoa aberastu eta indartzeko”.\nLehendakaritzan (Gasteizen) astero egiten den Gobernu Kontseiluaren osteko prentsaurrekoan Idoia Mendia Eusko Jaurlaritzaren bozeramaileak hartu diren erabakien berri eman du.\nGaurko Kontseiluan onartu diren neurriei dagokienez, aipatzekoa da Gizonen eta Emakumeen Berdintasunerako Legea aldatu egin dela Berdintasunerako Defentsaren arloa Emakumearen Euskal Institutua-Emakundera osoki atxikitzeko. Mendiak azaldu duenez, “helburua da arloa hobeto kudeatzea eta eraginkorrago bilakatzea, zerbitzuak kostu ekonomikoa nabarmen murriztu ondoren”.\nEnpresa traktoreentzako txokeko abalak 200 milioi eurorekin berritu dira. Neurri horri esker, 2009ko bigarren seihilekoan 14.000 lanpostu inguru finkatu ahal izan dira, eta 21.500 pertsonari lana ematen dieten EAEko 2.400 enpresatan izan du eragina. Bozeramailearen hitzetan, “ez da neurri berri bat, 2009tik ari da aplikatzen”.\nGainera, bi diru-laguntza lerro azpimarragarri onartu dira: bata, denden modernizazioarekin eta ekipamenduarekin lotutakoa, Denden Berrikuntza Plana delakoa, 4 milioi euro bideratzen dituena merkataritza-jardueretan diharduten ETEetarako; eta, bestea, garapenerako laguntzarako diru-laguntzak, guztira 8 milioi euro baino gehiago barne hartzen dituzte, Garapenerako Laguntzarako Euskal Agentziak kudeatuko ditu eta euskal erakundeei nahiz herrialde hartzaileetako tokiko erakundeei emango zaizkie.\nEusko Jaurlaritzaren Kontseiluak hartutako erabakiak (2011.06.14)\nEusko Jaurlaritzaren Kontseiluak 2011-06-14n hartutako erabakiak\nApoyo a los jovenes talentos http://t.co/9Fo3uCJ\nkortea_mendia_emakunde_eu.mp3 behera kargatu (0 Byte)\nkortea_mendia_bukidetza_eu.mp3 behera kargatu (0 Byte)\nkortea_mendia_finantzazioa_... behera kargatu (0 Byte)\nkortea_mendia_merkataritza_... behera kargatu (0 Byte)\nkortea_mendia_pp_udalak_eta... behera kargatu (0 Byte)\nkortea_mendia_sustatzaileak... behera kargatu (0 Byte)\ntotala_mendia_bukidetza_eu.... 20 MB\ntotala_mendia_emakunde_eu.mpeg 20 MB\ntotala_mendia_finantzazioa_... 30 MB\ntotala_mendia_merkataritza_... 30 MB\ntotala_mendia_pp_udalak_eta... 10 MB\ntotala_mendia_sustatzaileak... 20 MB\nrueda_prensa_tras_consejo_d... 50 KB (jpg)


Gizartea eraldatzeko gakoak, komunikaziotik - Arrasate - Goiena.eus\nGizartea eraldatzeko gakoak, komunikaziotik\nHasier Larrea 2021-02-11 14:44\nTxatxilipurdik Marshall Rosenberg psikologoaren 'Komunikazio Ez Bortitza' liburua euskaratu du, "euskal komunitateari ekarpena egiteko asmoz"; elkarteak itzultzen duen hirugarren lanak harreman osasuntsuagoak eraikitzeko oinarriak ditu jomugan\nFrancesco Tonucciren Haurren hiria eta Heike Freireren Berdean hezi euskaratu ostean, "edozein pertsonarentzat baliagarri izan daitekeen" Komunikazio ez bortitza liburuari heldu dio Txatxilipurdi elkarteak, "hezitzaileen jardunari laguntzeko eta jendarteak egunerokotasunean izan ditzakeen gatazketan konponbideak proposatzeko", aipatu du Amaia Etxabe zuzendariak.\nLiburua itzultzeko "prozesu luzea" egin dutela gogoratu du Lander Juaristik, egitasmoaren koordinatzaileak: "Nerea Mendizabalengana jo genuen lehenbizi, bera baita Euskal Herrian gai honi buruzko titulua daukan bakarra; formakuntza saio batzuk egin genituen berarekin, eta hitzaurrea ere idatzi du". Behin gaia ezagututa, Rosenbergen liburua itzultzea erabaki zuten elkarteko kideek, "kontzeptuaren oinarriak" azaltzen dituelako, batik bat. Diego Martiartuk ekarri du euskarara, eta, Juaristik esandakoaren arabera, "egiteko samurra izan ez duen arren, sekulako lana burutu du". Liburuaren azala, berriz, Txatxilipurdiko kide Oihane Sanchezek marraztu du.\nUrteak daramatza Txatxilipurdik harremanetan sortzen diren gatazken inguruan hausnartzen. Une oro komunikazio bortitzarekin lotutako adibide ugari gertatzen direla aipatu du Etxabek: "Bortizki komunikatzea ez da zertan oihuka hitz egitea, botere harremanekin du zerikusia, hizkuntza sexistarekin, aldamenekoa kritikatzearekin". Modu horiekin "talka" egiten du proposatzen duten ereduak, entzute aktiboa eta gatazketan alde bakoitzak izan ditzakeen beharren identifikazioa sustatuz.\nAzken finean, "egungo korrontearen aurka" doan praktika jartzen du mahai gainean, eta kontziente dira "patxadaz egin beharreko" ariketa dela, "bidean frustrazio eta oztopoak" aurkitzen baitituzte. Hala ere, gizarte eredu "osasuntsuagoa" eraikitzeko "aurrerapausotzat" jo dute ekarpena. Liburua elkartearen bulegoan daukate salgai, momentuz, eta hedapena pentsatzen hasiak dira dagoeneko.\nNerea Mendizabal: Zer da komunikazio ez bortitza?\nGuraso.eus 2019 aza 05 None\nBizitzako arrakasta pertsonalerako oinarriak haurtzarotik jasoko dugun hezkuntza batean amesten dihardut. Nire bizitza pertsonalerako eta profesion...\n'Komunikazio EzBortitza' liburuaren aurkezpena eta solasaldia, eguaztenean\nEneko Azurmendi 2021 mar 05 Arrasate\nTxatxilipurdi elkarteak euskaraz argitaratu duen Komunikazio EzBortitza; Bizi-hizkuntza bat liburua aurkeztuko dute martxoaren 10ean, Gaztelupeko h...


Mugarriz mugarri, Arrigorriagako mugak eta historia ezagutzeko ibilbideak | Geuria\nHerria bereizten duten mugarriak ezagutzeko hiru ibilbide antolatu dituzte Udalak eta Padura Mendi Taldeak: Malmasinera, Pagasarrira eta Artandara.\nMartxoaren 10ean egin zuten lehen irteera, Malmasin mendira / Padura Mendi Taldea\nHerria bereizten duten mugarriak ezagutzeko hiru ibilbide antolatu dituzte Udalak eta Padura Mendi Taldeak: Malmasinera, Pagasarrira eta Artandara. 50 mugarri inguru bisitatuko dituzte guztira. Hurrengo irteera apirilaren 7an izango da, igandean, Pagasarri mendira.\nZeintzuk dira Arrigorriagaren muga fisikoak? Ezagutzen al dituzu puntu horietan dauden mugarri historikoak? Hain zuzen ere, horiek guztiak ezagutarazi eta “herria beste era batera deskubritzeko”, mendi ibilbideak antolatu dituzte Udalak eta Padura Mendi Taldeak. Martxoa eta maiatza bitartean, “Arrigorriaga mugarriz mugarri” izeneko ekimena burutzen ari dira. Proposatutako ibilbideak, guztira, 40 kilometroko luzera du, baina hiru etapatan banatu dute, mugak ezartzerako orduan garrantzitsuenak diren mendi tontorren izenak baliatuz: Artanda mendia (554 metro), Arrigorriaga, Zaratamo eta Zeberio arteko muga ezartzen duena; Malmasin (362 metro), adituek Bilbo hiriaren jatorri bezala identifikatzen dutena, eta Pagasarri ezaguna (673 metro).\nBerrogeita hamar mugarri inguru bisitatuko dira guztira: Basauri, Zaratamo, Zeberio, Ugao, Arrankudiaga eta Alonsotegirekiko mugak ezartzen dituztenak, alegia. Toki horietara mendi martxa egiteaz aparte, mugarri hauen historia, inguruan dituzten eraikinak, toponimia eta landaredia ezagutzeko aukera ere egongo da, Padura Mendi Taldeko adituen bitartez.\n“Mugarriz mugarri” ibilbideko lehen irteera martxoaren 10ean burutu zuten, Malmasinera egindako irteeran. 15 kilometroko ibilbidea egin zuten hogeita hamar bat lagunek, euripean. Hurrengo ibilbidea apirilaren 7an izan zen, Pagasarri mendira, eta 23 kilometro egin zituzten parte-hartzaileek.\nMaiatzaren 19an izango da azken irteera, Artandara, 16 kilometroko ibilbidearekin. Parte hartzaileak udal-kiroldegitik aterako dira, 08:30ean, eta Mendikosolo parketik joango dira, Abrisketako San Pedro ermitarantz, PR-BI 16 bideari jarraituz, Markiora arte. Ondoren, Bentakoerrekatik pasatu, eta Ugaora iritsiko dira. Nerbioi ibaiaren beste aldera zeharkatu eta ibaiertzetik jarraituko dute, Arrigorriagaraino. Martiartu auzora iritsi aurretik, 11. kilometroan, gutxi gorabehera, saihesbide bat hartuko da eskuinera, Artanda mendirako aldapa gogorrari heltzeko, 550 metrokoa.\nArtanda mendira igo nahi ez dutenentzat, ibilbide laburragoa egin ahal izango dute, Martiartu auztotik Arrigorriagara arte.\nSailkatuta: Mugarriz mugarri, Padura Mendi Taldea, Portada\nBizkabusen tarteko geldialdiak eskatu ahal izango dituzte emakumeek gauetan apiriletik aurrera


Industria 4.0-rako Datuen Analitika Prediktiboko Proiektuetako Unibertsitate Espezialista — IMH\nIndustria 4.0-rako Datuen Analitika Prediktiboko Proiektuetako Unibertsitate Espezialista\nIndustria 4.0-rako Datuen Analitika Prediktiboko Proiektuetako Unibertsitate Espezialista IMH-UPV/EHUko berezko titulua, Industria 4.0-rako Datuen Analitika Prediktiboko Proiektuetako Unibertsitate Espezialista https://www.imh.eus/eu/ingeniaritza-duala/berezko-tituluak/industria-40-analitika https://www.imh.eus/@@site-logo/logo.png\nTitulu honetan, datuen analitika prediktiboa ikuspegi pratiko eta aplikatu batetik landuko da. Alde batetik, soluzio horietan oinarritutako proiektuen ikuspegi osoagoa jorratuko da, proiektu horien kudeaketan eta garapenean parte hartzen duten funtsezko profilen ikuspegia aintzat hartuz. Beste batetik, proiektu horien ezaugarriak benetako negozio-testuinguru baterako zehazten dira: 4.0 industriara (Fabrikazio Gehigarria/Adimenduna) eraldatzen ari diren manufaktura-enpresen testuingururako. Beraz, ikasleek gaitasun-multzo handiagoa bereganatuko dute. Horri esker, zeregin garrantzitsuagoa izango dute proiektu horietan, eta haiek arrakastatsuak izateko bete behar diren baldintzak ulertuko, industria-negozioaren zein beharrezko teknologien ikuspegitik.\nZergatik ikasi titulu hau?\nIbilbide profesionala jakin bati erantzuteko diseinatua.\nIndustrian egiten diren proiektuen errealitateari buruzko ikuspegi orokorra izango duzu, baita haien negozio- eta teknologia-premiei buruzkoa ere.\nDatuen analitikaz gain, industria-proiektu horien funtsezko beste fase eta teknologia batzuk ere landuko ditugu.\nIngeniariei birrorientazio profesionalean laguntzen die, egun manufaktura-industriak eskatzen duen profilerantz.\nIngeniaritza informatikoko, industria-ingeniaritzako, ingeniaritza elektronikoko, telekomunikazio-ingeniaritzako eta lotutako beste adar batzuetako tituludunak.\nHiru urteko lanbide-esperientziadunak.\nIkusi hemen titulo honetako gaitegia\nIkusi hemen titulo honetan irakasten duen irakaslegoa\nIkasleak ekarri beharko duen ordenagailu pertsonalaren ezaugarriak:\nHardwarea: Makina birtualak exekutatzeko gai izan beharko dira, 64 bits-eko SOrako prestatuta egon beharko dira eta bere hardware ezaugarriak RAM 8GBtik gora eta i5 prozesagailuak edo handiagoak izan beharko dira. Horrez gain diskoan espazio nahikoa izan beharko dute, minimoki 25 GB-koa.\nSoftwarea: SO UNIX-en lan egiteko gaitasuna izan beharko dute, beraz familia horretako sistema eragilea ezarrita izan beharko dute (Ubuntu, Centos …) edo eremu hori sortzeko gaitasuna izan beharko dute makina birtualen bidez.\nHarremanetarako deitu 943 74 82 64 telefonora (Leire Alberdi), edo idatzi FORMULARIOAN\nUPV/EHUra atxikitako titulua\nKredituak: 30 ECTS\nIraupena: 300 ordu\nIMH eta TECNALIA\nEgutegia: 2019ko irailak 27-2020ko uztaila. Ostiraletan 15:00-19:00; astelehenetan 9:00-14:00 eta 15:00-18:00.\nPrematrikula: Kudeaketa gastuengatik 50€ ordainduko dira. Galdetu idazkaritzan ingeniaritza.ehu@imh.eus (943744132 Leire Alberdi).


Komunikazio-gaitasuna haur hezkuntzan: diskurtso profesionalean trebatzen — UPV/EHU Ikasmaterialak\nKomunikazio-gaitasuna haur hezkuntzan: diskurtso profesionalean trebatzen\nKomunikazio-gaitasuna haur hezkuntzan: diskurtso profesionalean trebatzen https://ikasmaterialak.ehu.eus/hezkuntza/komunikazio-gaitasuna-haur-hezkuntzan https://ikasmaterialak.ehu.eus/@@site-logo/logoa.png\nAmaia Alvarez-Uria Hezkuntza eta Kirol Fakultateko irakasle agregatua da; Hizkuntza eta Literaturaren Didaktika Saileko kidea.\nUPV/EHUko hiru campusetako Haur Hezkuntzako Graduan Komunikazio Gaitasunaren Garapena irakasgaia lantzen da lehen eta bigarren mailetan (I eta II). Ikasmaterial honekin Arabako campuseko bigarren mailako ikasleei komunikazio-gaitasuna lantzeko ibilbide didaktiko bat proposatzen zaie. Aurretik, lehen mailan komunikazioa ikasle gisa landu eta gero (komunikazio-gaitasunerako eta diskurtsoaren analisirako sarrera egin eta diskurtso motak ezagutu eta praktikatu ondoren), bigarren mailan irakaslegaiaren roletik lantzen hasiko dira (diskurtsoaren analisia sakonduz, diskurtso profesionala ezagutuz eta landuz, eta komunikazio-gaitasunaren ikuspegi diskurtsibotik ikuspegi pragmatikora pasatuz).\nIkasmaterial hau Arabako campuseko Haur Hezkuntzako Graduko bigarren mailako Komunikazio Gaitasunaren Garapena II Haur Hezkuntzan irakasgaia egin behar duten ikasleentzat sortu da. Hala ere, gaian edo gaira hurbiltzeko erabilitako ikuspegian interesa duen ororentzat ere bada, hau da, komunikazio-gaitasuna (linguistikoa, soziolinguistikoa eta pragmatikoa), diskurtsoaren analisia (kritikoa eta multimodala), gurasoekiko elkarrizketa eta ahozko aurkezpenak landu nahi dituenarentzat.\n50 jarduera eta 4 lan ebaluagarri dira. Gai bakoitzaren amaieran, material osagarria dago. Ikasmaterialak komunikazio-gaitasuna eta diskurtso profesionalak lantzen ditu hurrengo ataletan banatuta:\nDiskurtso profesionalak: gurasoekin bilera.\nDiskurtso profesionalak: ahozko aurkezpen formala.\nPantailen eragina haurrengan (moduluko lana).\nKomunikazio-gaitasuna haur hezkuntzan


Mediateka - Zornotza Aretoa\nBRASS CORP HAIZETARA 2021\nWONDER BRASS BAND HAIZETARA 2021\nBALKAN PARADISE HAIZETARA 2021\nUDABARRI DANTZA TALDEA INAUTERIETAN\nOtsailaren 13an 11:00etatik aurrera ikusgai\nOtsailaren 12an 11:00etatik aurrera ikusgai Perubele eta Udazken txistulari taldea\nKotondarrak Sortze prozesua/Proceso de creacion\nKotondarrak / Las Cotton Proceso de creacion / Sortze prozesua from portal71 on Vimeo.\n10 URTE IRAKURLEAREN TXOKOAN\nAbenduaren 30ean 11:00etatik aurrera ikusgai Marieta Soul, sormen espazioa\nAbenduaren 19an 11:00etatik aurrera ikusgai Aritz Labrador eta Markel Atutxa\nAbenduaren 8an 11:00etatik aurrera ikusgai Miren Larrea eta Fran Lasuen\nBlue Bird (Anita Maravillas)\nEkainaren 2an 20:15etik aurrera ikusgai Blue Bird hitzik gabeko ikuskizuna da, publiko guztientzat, giza tamainako txotxongiloekin. Gogoratu 20ko hamarkadako sentsualitatea, musika, zaporea. Maitasun…\nEleizetan. Pello Ramirez\nMaiatzaren 22an 20:15etik aurrera ikusgai. 2006an Dudeako San Migel baselizan Eleizetan programa barruan PELLO RAMIREZek eskainitako kontzertuaren bideoa.\nEleizetan. Myrna Herzog eta Eduard Martinez\nMaiatzaren 15ean 20:15etik aurrera ikusgai. 2006an Larrako San Juan Bautista elizan, Eleizetan programa barruan MYRNA HERZOG eta EDUARD MARTINEZek eskainitako kontzertuaren bideoa\nEleizetan. Salzburgoko Hyperion Ensemble\nMaiatzaren 8an 20:15etik aurrera ikusgai. 2006an Etxanoko Andra Mari elizan Eleizetan programa barruan HYOERION ENSEMBLEk eskainitako kontzertuaren bideoa\nApirilaren 3an, 20:15etik aurrera ikusgai DSO Markeliñeren sorkuntza original bat da, non gaua eta desioa proposamen bisual iradokitzaile batean oinarritzen diren. Abandonatutako kristalezko zapata b…\nMartxoaren 27an, 20:15etik aurrera ikusgai\nGARTXOT (Herriko elkarteak)\nZer da kine Zine Kluba? Nola definituko zenukete? KINE ZINEKLUBA Zornotzako erakunde kulturala da. Bederatzi urte pasa dira elkarteari ekin genionetik eta egun esan dezakegu, urteotako lan eta esfortz…\nMiren Larrea (antzerkilaria)\nNola hasi zinen aktoreen munduan murgiltzen? Zeintzuk izan ziren hastapenak? Nik uste sarritan esperientzia edo praktikaren hasieraz mintzo garela, baina nik, atzerago joko nuke Norberaren bokazio eta…\nZein da zure lanaren egunerokotasuna? Zornotzan gehienbat asteburuko antzerkiak antolatu, materiala errebisatu, kartelak prestatu… bulegoko lanaren antz handia du. Zinema dagoenetan produkzioa e…\nAsian Dance Cover\nAsian Dance Cover 2020 (Mangamore)\nICHIBAN: El primer latido\nZorhontzaren kontzertua (Mikel Urdangarin, Onintze, Inun, Kittu eta Triki Piu)\nUztailaren 16an, 20:00etatik aurrera ikusgai Mikel Urdangarin, Onintze, Mikel Inunziaga, Kittu eta Triki Piu trikitilariek 2 ordu t’erdiko kontzertu berezi bat eskainiko dute online. Zor H…\nTxistulariak, gaiteroak eta erraldoiak\nUztailaren 15ean 20:15etik aurrera Txistulariek eta erraldoiek urtero herriko kaleetan zehar egiten duten desfilearen ordez, txistulariek abesti batzuk eskainiko dizkigute, eta erraldoiak ere ikusi ah…\nLehen lerroan lanean egon direnen zornotzarrei omenaldia\nUztailaren 15ean, 20:00etatik aurrera ikusgai Pandemian lehen lerroan lanean egon diren Amorebieta-Etxanoko herritarrei omenaldi bat egiteko bideoa. Etxealdian hain garrantzitsuak izan diren behar-beh…\nARTISTAS DEL GREMIO HAIZETARA 2021\nRADIO KAIZMAN HAIZETARA 2021\nUrritxe Institutuko desfilea 2006\nMaiatzaren 12an 20:15etik aurrera ikusgai. Aurreko astean 1996ko desfilearen bideoak izan zuen harrera ona ikusita 10 urte aurrera egingo dugu eta orain 30 urte dituztenen desfilea gogoratuko dugu. He…\nSATISFACSHOW HAIZETARA 2021\nMELTXOR, GASPAR ETA BALTASARREN MEZUA\nUrtarrilaren 5ean 11:00etatik aurrera ikusgai\nOlentzero eta Mari Domingi agurra\nAbenduaren 24ean 11:00etatik aurrera ikusgai Udabarri dantza taldea\nARKALAZ, ZORNOTZAKO IDAZLEAK, Ibai ertzeko ipuina\nAbenduaren 12an, 11:00etatik aurrera ikusgai Oihane Amantegi eta Rafa Ugalde\nGABONETAKO ARGIEN PIZTEA\nAbenduaren 7an 11:00etatik aurrera ikusgai Zornotzako Musika Banda/Zubiaur Musika eskola\nARRABITA OROITUZ/ RECORDANDO EL RABEL\nAbenduaren 26an 11:00etatik aurrera ikusgai\nKINE ZINEKLUBAREN HISTORIA\nAbenduaren 28an, 11:00etatik aurrera ikusgai\nUztailaren 26an 10:00etatik aurrera ikusgai Bertsolari zaharrak oso jakintsuak dira. Katillu bertsolari ohia da, azken urteotan herriz herri ipuinak kontatzen dabilena. Bera da “txiringito”ko buru…\nMunduarekin konektatzen (Zornotzako Musika Banda)\nUztailaren 25ean, 20:00etatik aurrera ikusgai Musika bandak kontzertua eskainiko du bideoan, beraien errepertorio berria online aurkeztuz.\nuztailaren 12an, 20:15etik aurrera ikusgai Zintzilik-Enrike Renteria 2020 programak hiru sorkuntza lan berri ditu aurten. Iñaki Olabarri eta Mikel Berrojalbizek 2×3 metroko lan bi egin dituzte,…\nUztailaren 27an, 20:00etatik aurrera ikusgai Nagore Palaciosek eta bere ikasleek triki eta pandero saio berezia eskaino dute online, Santanatxu egunarekin lotuta auden abestiekin, eta denok ezagutzen…\nEkainaren 23an 20:15etik aurrera ikusgai “Noran” da euren izena eta Uribe Kosta eta Urdaibaiko bost gazte dira eta 2019ko bukaeran pop-rock proiektu honekin hasi ziren.\nEkainaren 19an, 20:15etik aurrera ikusgai Haizetara jaialdiaren 14 edizioen bizipenak, istorioak, eta emozioak biltzen dira bideo honetan. Talde irabazleak, epaimahaiko kideek eta antolatzaileak parte…\nMaiatzaren 19an 20:15etik aurrera ikusgai Pausa enpresak ekoiztutako Zornotza atletismo taldearen historiari buruzko dokumentala da. Bertan, 50 pertsona ingururen, atleta ohien eta zuzendarien iritzia…\nUrritxe institutuko desfilea 1996\nMaiatzaren 5ean 20:15etik aurrera ikusgai Urtero institutuko desfilea antolatu izaten da Urritxe institutuko ikasle eta Amorebieta-Etxanoko dendarien artean. Herrian salduko diren arropak aurkeztu egi…\nPaseo de Zelaieta parkea (Zigor Ayarza, Rosalinda Incardona)\n2009an estreinatutako ‘Paseo de Zelaieta parkea’ dokumentala Zigor Ayarza zornotzarrak zuzendu zuen eta Rosalinda Incardonaren ilustrazioak ditu. Ordubete eta 20 minutuko iraupena du, eta…\nApirilaren 23an, 20:15etik aurrera ikusgai Moby Dick 6 urtetik aurrerako ikusle guztientzako ikuskizuna da. Bertan, literatura unibertsaleko artelan honen handitasuna nolabait islatzen saiatu gara. El…\nApirilaren 17an, 20:15etik aurrera ikusgai. Zornotza Aretoa du kolaboratzaile eta Portal 71 produktore Miren Larrea zornotzarrak eta Valentina Raposo txiletarrak osatuta dagoen ANITA MARAVILLAS Teatro…\nApirilaren 14ean, 20:15etik aurrera ikusgai\nApirilaren 12an, 20:15etik aurrera ikusgai\nApirilaren 7an, 20:15etik aurrera ikusgai\nZornotzarra naz eta harro nago\nMartxoaren 31an, 20:15etik aurrera ikusgai\nAMOUR (Vídeo completo) from Marie de Jongh on Vimeo.\nThe hostel +18 urte 2013\nZelaietan 24 orduz saioa 2013\nThe hostel Gaztetxoak 2013\n24 orduz Zelaietan zatia 2. zatia\nEGUZKIAREN BILA/SOL NACIENTE\nMangamoreko Telesaia (1. denboraldia) atala 2. atala 3. atala 4. atala 5. atala\nZezilia Deuna 2017\nZubiaur Musika Eskola 2017, kontzertua


Urtero bezala, merkealdi kanpaina euskaraz egiteko hainbat baliabide eskainiko ditu UEMAk | UEMA - Udalerri Euskaldunen Mankomunitatea\nHasiera » udalerriak » Urtero bezala, merkealdi kanpaina euskaraz egiteko hainbat baliabide eskainiko ditu UEMAk\n2014(e)ko uztailak 2 udalerriak, Zehaztu gabe Erantzunak desaktibatuta daude Urtero bezala, merkealdi kanpaina euskaraz egiteko hainbat baliabide eskainiko ditu UEMAk sarreran\nMankomunitateko kide diren udalerrietako merkatariek UEMAren laguntza izango dute merkealdi kanpaina euskaraz egiteko. Udalerri Euskaldunetan euskaraz bizi dira nagusiki herritarrak, eta beraz, garrantzia berezia dauka merkatarien aldetik ere errealitate hori errespetatu eta indartzeak.\nUEMAk hainbat zerbitzu eskaintzen dizkie merkatariei:\n– Itzulpen lanak: gaztelaniatik euskararako itzulpen laburrak egitea (menuak, karteltxoak, errotuluak…).\n– Euskara zuzenketak eskaintzea, idatzizko elementuetan euskararen kalitatea bermatuta egon dadin.\n– Langileek Profesional Euskaldunen Gidan sartzeko aukera dute, balizko bezeroen eskura.\n– Karteltxoak, ordainagiriak, faktura takoak, alorkako hiztegiak, merkealdi-tirak, lehengo eta oraingo prezio-txarteltxoak… eskaintzen dizkiegu merkatariei.\nGainera, hainbat sektoretako merkatariei zuzendutako hiztegitxoak ere UEMAk bere webgunean. Zehazki sektore hauetara zuzendutako hiztegiak dira: arrandegia, belar-denda, burdindegia, drogeria eta lurrindegia, estetika, etxeko tresneria, fruta-denda, harategia, hortz-klinika, taberna, janariak eta sukaldeko tresnak.\nEtiketak: merkealdiak uema\nAurreko albistea UEMA “.eus” aitzindari\nHurrengo albisteaOrio arnasgune, oriotarrak arnas-emale


Hosting Oracle, zure enpresaren aplikazioetarako etorkizuneko hodeia - Euskaltel Blog\nHodeiko zerbitzuak eta cloud inguruneak gaur egungo teknologiaren aliatu nagusi bihurtu dira; izan ere, haiei esker, enpresetarako hosting-zerbitzuetan gehien eskatzen dituzuen funtzionaltasunetako batzuk eskuratzen dituzue enpresok: mugikortasuna, espazio gutxiago erabiltzea eta kostuak gutxitzea, aldakortasuna, eskalagarritasuna eta enpresako gainerako sistemekiko integrazioa.\nOracle hosting zerbitzua multitenant birtualizazio-plataforma espezializatu batean oinarritzen da aplikazio-zerbitzariak eta Oracle datu-baseak hedatzeko; hala, lan-karga horiek eskatzen dituzten prestazio handiak bermatzen dira, eta, aldi berean, Oracleren lizentziamendu-baldintza zorrotzak betetzen dira. Erabiltzaileak lehendik duen Oracle lizentziamendua erabili ahal izango du, eta, hala, egindako inbertsioa aprobetxatuko du. Aski da software hori erabiltzen duten gailuetarako Oracle softwarearen lizentziak eskuratzea.\nDatacenter Birtualarekin integratzen da Hosting Oracle —handik hedatzen ditu bezeroak gainerako zerbitzuak—, edo OnPrem azpiegiturarekin. Kasu horretan, Euskaltelen hodeia bezeroen datu-sare pribatuarekin integratzeko gaitasuna erabiltzen da.\nEuskaltelek administratzen du erabat zerbitzua. Oracleko DBAko adituek bermatzen dute Oracleren softwarea behar bezala dabilela, horretarako zaintza- eta mantentze-plan zorrotz bat martxan jarrita.\nIzan ere, ostatatze hau da erabileraren arabera ordaintzeko modalitateetan soluzio eraginkorrena eta merkeena Oracle lan-kargak hedatzeko.\nEuskaltelen ahalmenari esker, enpresek datu-baseak eta Oracle aplikazio-zerbitzariak ezarri eta migratu ditzakete, behar izanez gero.\nHodeiko inguruneetarako ditugun Oracle ostatatze-zerbitzuei buruz edo gure soluzio teknologikoei buruz gehiago jakin nahi baduzu, harpidetu gure buletinera edo jarri harremanetan Enpresen Merkataritza Arloko taldearekin.


Iruñeko Udalak ‘Zu axola’ komunikazio kanpaina abiatu du sanferminik ez dagoela gogorarazteko eta arduraz jokatzea eskatzeko | Ayuntamiento de Pamplona\nAurtengo jaiak bertan behera uzteko iragarkiarekin batera aurkeztutako bideoaren leloa 'Zaindu zure osasuna' da\n‘Zu axola. Gogoratu, aurten ez dago sanferminik. Zaindu zure osasuna’. Hitz horiekin, eta Iruñeko herritarren eta bisitatzen gaituztenen ongizatea lehentasuna izanik, Iruñeko Udalak aste honetan komunikazio kanpaina bat abiatu du aurten festarik ez dagoela gogorarazteko eta uztailaren 6tik 14ra bitarte arduraz jokatzea eskatzeko.\nEta egiten du aurtengo festak bertan behera uzteko iragarkiarekin batera plazaratu zen bideoaren abestiaren leloan oinarrituta. ‘Kanela azala’ abestiak eta haren ‘Zu axola’ errepikak, islatzen dute une hauetan benetan garrantzitsuena dena lehenesteko beharra, osasuna eta pertsonak, alegia. ‘Kanela azala’ abestia Bobby Capórena da, eta Los Panchos eta Eydie Gormek abestu izan dute; abestiaren jabetza-eskubideak –Warner Chappelek kudeatutakoak– eta Sony Musicek lagatako masterra lortu dira.\nKanpaina bat dator 2020ko ildoarekin, eta aurten hala jarraituko du #Sanferminak eta #BizikoDitugu traolekin, nabarmentzeko festa-ilusioa ez dela galdu behar, eta dena pasatzen denean, ahal denean, berriz ere biziko dira sanferminak haien esanahi osoaz.\nOsasun krisiaren egungo egoeraren ondorioz, ezin izanen dira hain jendetsuak eta nazioartekoak diren sanferminak ospatu, beraz, Iruñeko Udalak festak bertan behera uztea erabaki du. COVID-19aren kontrako borrokak munduan lehentasun izaten jarraitzen du, eta datuek, ez dute aukerarik ematen festa horien moduko ekitaldiak antolatzeko.\nKanpaina hedabideetan eta Udalaren webgunean\nKanpainaren euskarriak batez ere hedabideak dira, horregatik prentsa idatzirako iragarkiak sortu dira, online hedabideetarako bannerrak, sare sozialetarako materialak eta spot txiki bat telebistarako. Horri guztiari gehitu behar zaio Gazteluko plazan dagoen udal-mupi digitala, non beste informazioaren artean kanpainia eta www.pamplona.es webgunea txertatuko baitira berariazko webgune baten bitartez. Kanpainaren helburua da mezu bat bidaltzea zenbait egoera saihets daitezen, xede harturik gaixotasun-berragertzerik eta, hortaz, osasun-krisia luzatzerik ez izateko.\nZentzu horretan, Udalak gogora ekarri nahi ditu datorren astean ahaztu behar ez diren oinarrizko gomendioak, indarreko araudia betetzeaz gain, zeinak kale-zurrutak egiteko debekua barne hartzen baitu. Gomendioak, besteak beste, honako hauek dira: ez joan jende-pilaketak dauden tokietara; gorde distantzia, eta, ezin bada, erabili maskara; eskuak sarri eta minutu batez garbitu, eta errespetatu establezimendu bakoitzean ezarritako edukiera. Gogorarazi egiten da, baita ere, ez direla talde-ospakizunetarako egunak, ezta adeitsuki elkar agurtzekoak ere, eta arduratsu jokatuta bizitzak salba daitezkeela.


Berdintasunerako politikak aztergai, nazioarteko adituen eskutik - GARA\nEmakumeen eta gizonen arteko berdintasunaren aldeko politika publikoek azken urteotan lortutako aurrerapenez hausnartzeko eta mundu mailako arazo horri aurre egiteko proposamenak partekatzeko Nazioarteko Biltzarra antolatu du Emakundek Bilbon. Bihar hasi eta ostirala bitartean egingo den biltzarrean Asia, Ipar eta Hego Amerika, Afrika eta Europatik etorritako erakunde ordezkariek, administrazio-eremuetako arduradun eta teknikariek, unibertsitate irakasleek eta ekintzaile feministek hartuko dute parte.\nMaria Silvestre Emakundeko zuzendariaren esanetan, biltzarrak helburu bikoitza du. Batetik, berdintasuna bultzatzeko aukera izatea, hitzorduan hainbat lurraldetatik datozen esperientzia anitz entzungo baitira, eta bestetik, sareak sendotzeko elkargune bat eratzea.\n«Gogoetak eta estrategiak krisi, sare eta berrikuntzen testuinguruetan» du izenburu topaketak eta hainbat gai jarriko ditu mahai gainean; hala nola, azken hamarkadetan garatutako esperientzien analisia, estrategien balorazioa eta horiek gizartean izan dituzten emaitzen irakurketa. Silvestrek atzo argi utzi zuen berdintasun-politikak ez direla azaleko gastu bat gestio publikoan, «luzaroan aldarrikatutako giza eskubideak bermatzeko inbertsioa eta ahalegina» baizik.\nHala, elkarri esperientzien berri ematea oso garrantzizkoa dela esan zuen; izan ere, «emakumeen eta gizonen arteko desberdintasuna errealitate unibertsala da, gizarte guztietan gertatzen da neurri batean edo bestean; horregatik, leku batzuetan berdintasunezko gizarteen alde aurrera egitea bultzada eta inspirazioa izan daitezke beste leku batzuetan».\nNazioarteko adituak Bilbon\nHasierako hitzaldia «Genero-berdintasuna eta arriskuaren gizartea» izango da eta Madrilgo Unibertsitate Autonomoko Gizarte Antropologiako irakasle Virginia Maquieirak eskainiko du. Ikuspegi kritiko batetik, egungo gizarteetan emakumeen esperientzia ikusezin uzten duten ekarpen eta analisi politiko eta ekonomikoen irismena aztertuko du.\nBesteak beste, hauek hartuko dute parte: Wassyla Tamzali idazle aljeriarra eta UNESCOko emakumeen eskubideen zuzendari ohiak, eta Christine Epolukek, Afrikako Emakumezko Ministro eta Parlamentarien Sareko (RDC) lehen presidente eta gatazken gestioan adituak.\nBiltzarrean partu hartu nahi duen orok eman dezake izena «www.inscripcionweb.net/IgualdadMujeresyHombres» gunean. Bertan topatuko du hitzorduari buruzko informazio osoa.